“Инглиз тилини тез ўрганиш сирлари” мавзусида очиқ дарс!\nИнглиз тилида қисқа муддатда равон гапира олишни хоҳлайсизми?\nСиз ва сизга ўхшаб инглиз тили курсларига қатнаб, лекин гапира олмаётганлар учун махсус таклиф!\nСиз учун тезкор-инновацион ўқув маркази Ўзбекистонда биринчи ва ягона “super intensive” бўлган “30 КУНДA ИНГЛИЗ ТИЛИДA ГAПЛAШИНГ” замонавий тизимини йўлга қўйдик!\nУшбу курсимизнинг афзалликлари:\n- ЁЗМА КAФОЛAТ (курсни тугатгандан сўнг, инглиз тилида эркин суҳбат қила олишингиз ҳақида).\n- Умумий дарс соати 24 та;\n- Дарслар ҳафтасига 6 кун;\n- Дарслар ҳар куни 6 + 1 соатдан;\n- Ҳар бир ўқувчига 4 нафар ўқитувчи;\n- Ҳар 2 соатда Coffee-break;\n- Чекланмаган миқдордаги қўшимча дарслар (ҳар куни соат 9-00 дан 21-00 гача);\n- MULTIMEDIA ва ACTIVITY кўринишидаги дарслар;\n- Инглиз тили мамлакатига тушиб қолгандек ҳис этиш муҳити:);\n- Ҳеч қандай уй вазифаларсиз;\n- Дарслардан ташқари сайилгоҳ, тоғларга ва бошқа шаҳарлар бўйлаб саёҳатлар;\n- Махсус СЕРТИФИКAТ (ўқув курсни тамомлаганлар учун)!\nМазкур курсимизнинг асосий дарслари 3 хил кўринишдаги speaking дарслари бўлиб ўтади. Уларнинг ҳар бирини алоҳида-алоҳида ўқитувчи 2 соатдан олиб боради ҳамда асосий дарсда олинган билимларни мустаҳкам эгаллашлари учун яна битта ўқитувчи бир соатдан қўшимча шуғулланади. Бу курсимизга энг камида elementary босқичини тугатганлар олинади.\n07.07.2019 дa "WYNDHAM" меҳмонхонасининг 1 қаватидаги залида очиқ дарси бўлади!\nБепул синов дарс рўйхатидан ўтинг! : http://city.uz/uz/course/speak\nҚисқа муддат ичида IELTS имтиҳонидан баланд балл олишни истайсизми?\nОлийгоҳларга киришга учун керакли бални қўлга киритиш учун вақт озми?\nКатта маошли иш истайсизми?\nУнда сиз учун махсус таклиф!\nCity Education тезкор-инновация ўқув маркази Ўзбекистонда биринчи ва ягона “super intensive” бўлган “IELTS 30 кунда” замонавий тизимини йўлга қўйди!\nБу курсимизнинг афзалликлари:\n- Дарслар ҳафтасига 6 кун бўлади;\n- Ҳар бир ўқувчига 2 нафар ўқитувчи;\n- Aсосий дарслар 4 + 1 соатдан бўлади;\n- Ҳар 2 соатда Coffee-break ташкил қилинади;\n- 4 000 000 – 8 000 000 cўмлик ойлик иш билан таминлаймиз*\n*Агар шу курсни тугатганидан сўнг IELTS имтиҳонидан 7.5 + балл олса.\nБу курсга IELTS имтиҳонини топширганлар ва тайёргарлик кўрганлар қабул қилинади.\nЖойлар чегараланган! Шошилинг, қабул 07.07.2019 гача!\nҚўнғироқ қилинг! Рўйхатдан ўтинг!\nБепул синов дарс рўйхатидан ўтинг! http://city.uz/uz/course/speak\nЎз касбий мартабангизни ҳалқаро ташкилотларда бошлашни режалаштирдингизми?\nБизнес ҳамкорларингиз билан инглиз тилида эркин гапира олиш ҳамда саёҳат даврида мутахассислардек мулоқот қилишни бошлашнинг вақти келдими?\nЛекин инглиз тилини ўрганиш учун вақтингиз озми?\nИнглиз тилини тез ва сифатли ўрганишни истайсизми?\nСизлар учун махсус таклиф!\nЎзбекистонда биринчи бор «CITY EDUCATION» ўқув маркази жуда тезкор ва замонавий ўқув тизимини жорий қилиб, «ИНГЛИЗ ТИЛИ 3 ОЙ» курсларини йўлга қўйди.\n· ҳар бир ўқувчи билан 4 тадан ўқитувчи шуғулланади;;\n· асосий дарслар 3+1 соатдан бўлади;\n- Чекланмаган миқдордаги қўшимча дарслар (ҳар куни соат 9-00 дан 21-00 гача).\nБу курслар замонавий бўлиб:\n· Бир йиллик вақтингизни тежайсиз. Бир йилда ўтадиган дарсларингизни сиз 3 ойда тугатиб қўясиз;\n· Пулингизни тежайсиз. Биз билан сиз инглиз тилига фақат 3 ой давомида тўлайсиз. Бу тарзда ўқиш ҳар томонлама қулай;\n· Ўзингизга қулай вақтни танлаб олиш имконияти бор (соат 09:00 дан - 21:00 гача.\nУшбу лойиҳага кўра гапириш, грамматика ва ўқиб тушуниш дарслари асосий дарслар ҳисобланиб, уларнинг ҳар бирини алоҳида ўқитувчи 1 соатдан олиб боради ҳамда ўқувчилар ўтилган мавзуларни мустаҳкам эгаллашлари учун улар билан яна битта ўқитувчи 1 соатдан қўшимча шуғулланади.\n07.07.2019 дa "WYNDHAM" меҳмонхонасининг 1 қаватидаги залида очиқ дарси бўлиб ўтади!\nБепул синов дарс рўйхатидан ўтинг! : http://city.uz/uz/course/english-in-three-months\nБолалар учун инглиз тили курслари.\nБарчамизга аёнки, ҳозирги кунда инглиз тили билимларисиз бирон бир мақсадга эришиш қийин бўлиб қолган. Фарзандингиз ривожланиб, замонавий жамиятга тезда мослашишини истаганлар учун кичик ёшданоқ инглиз тилини ўргатиш имкониятини яратдик. Бундан ташқари, агар болалар ёшликдан чет тилларини ўргана бошлашса, олган билимлари бутун умрга ёдда қолади ва материални ўзлаштириш жараёни тезда амалга ошиб, боланинг онгига ижобий таъсир кўрсатади.\nШу сабабли, City Educationda болалар учун махсус Sunday Kids якшанба курслари мавжуд!\nДарслар 4 соат давом этади, аммо ҳеч ҳам хавотир қилманг - барча машқлар ўйин шаклида ўргатилгани учун болажонлар чарчаб қолишмайди, аксинча улар бутун таълим жараёнини қизиқ, кўнгилочар вазифаларни бажарган ҳолда вақтни қандай қилиб ўтиб кетганини сезмай қолишади. Бу пайтда эса, ота-оналар фойдали нарсалар билан шуғулланишлари, дам олишлари, бўш вақтни ўзлари учун сарф қилишлари имконияти яратилади ва қисқа вақт ичида, фарзандлари ҳеч қандай муаммосиз инглиз тилини тушуниб, гапира бошлашганларини кўриб ҳайратда қолишлари мумкин.\nРўйхатдан ўтинг : http://city.uz/uz/course/sunday-kids\nБизнинг қўшимча курсларимиз:\n• Инглиз тили 6 ойда.\n• Талабалар учун инглиз тили.\n• Speaking 3 ой ичида.\n• 3 ой ичида IELTS 7.0.\nCall center маркази: +998 71 200 30 30\nБизнинг web- сайтимиз: www.city.uz\nБизнинг манзил: Шайхонтоҳур тумани, Беруний шоҳ кўчаси, 41-уй, Ўзкўргазмасавдо биносининг 2-қавати.\n09:11 / 31.07.2019\n"City education" дан ажойиб таклиф!\n10:17 / 04.07.2019\n13:39 / 03.07.2019\n“30 кунда инглиз тилида гаплашинг!”\n13:00 / 03.06.2019\nIELTS IN 30 DAYS


Айтиш жоизки, мазкур кенг қамровли ижтимоий акция мамлакатимизда аҳоли саломатлигини муҳофаза қилишга юксак даражада эътибор қаратилаётганининг яна бир амалий ифодаси бўлди.\nДарҳақиқат, истиқлол йилларида Президентимиз раҳнамолигида соғлиқни сақлаш тизимини тубдан ислоҳ қилиш, уни жаҳон андозалари даражасига олиб чиқиш бўйича кўлами ва аҳамияти жиҳатидан жуда катта ҳажмдаги ишлар бажарилди. Бунинг натижасида тиббиёт муассасаларимиз энг илғор ускуна ва жиҳозлар билан таъминланиб, уларда турли хасталикларга аниқ ҳамда тезкор ташхис қўйиш ва самарали даволаш имкониятлари вужудга келди. Ихтисослаштирилган илмий-амалий тиббиёт марказларининг ташкил этилиши тиббий хизмат сифатини яхшилаш, кадрлар салоҳиятини оширишга замин яратди. Оналик ва болаликни муҳофаза қилиш, аёллар соғлиғини мустаҳкамлаш тизимида муҳим ўзгаришлар рўй берди. Бўлғуси оналарнинг саломатлигини мунтазам назорат этувчи ҳамда соғлом болалар туғилишига кўмаклашувчи скрининг марказларининг кенг тармоғи йўлга қўйилди. Туғуруқ муассасаларининг моддий-техник базаси сезиларли даражада мустаҳкамланди.\nДавлатимиз раҳбарининг 2011 йил 28 ноябрдаги “Соғлиқни сақлаш тизимини ислоҳ қилишни янада чуқурлаштириш чора-тадбирлари тўғрисида”ги қарори асосида бу борадаги ишлар кўлами янада кенгаймоқда.\nСоғлиқни сақлаш вазирлиги ахборот хизматидан маълум қилишларича, “Ҳеч ким меҳр ва эътибордан четда қолмасин!” шиори остида 11 — 16 август кунлари республикамиз бўйлаб бўлиб ўтган ҳафталик доирасидаги тадбирларда ихтисослаштирилган илмий-амалий тиббиёт марказлари, илмий текшириш институтлари, тиббиёт олий таълим муассасалари ва етакчи клиникаларнинг 300 нафардан зиёд фан докторлари, профессорлари, доцентлари ҳамда малакали шифокорлари иштирок этди. Хусусан, терапевт, педиатр, невропатолог, кардиолог, хирург, акушер-гинеколог, эндокринолог, офтальмолог, оториноларинголог, уролог, ортопед-травматолог, стоматолог каби жами 14 соҳа бўйича энг тажрибали мутахассислардан иборат гуруҳлар юртимизнинг барча ҳудудларида бўлиб, аҳолини чуқурлаштирилган тиббий кўрикдан ўтказишди.\nИшчи гуруҳларнинг самарали фаолият кўрсатишини таъминлаш мақсадида улар замонавий диагностика асбоб-ускуналари, жумладан, флюромобиллар, УТТ ва ЭКГ аппаратлари билан тўлиқ таъминланди.\nТашкил этилган кўрикларнинг яна бир эътиборга молик жиҳати шундаки, улар турли соҳа мутахассислари иштирокида консилиум тариқасида ўтказилди. Яъни ҳафталик бошланиши олдидан маҳаллий мутахассислар томонидан бир неча ойлар давомида юқори даражадаги консилиумга эҳтиёж сезувчи беморларнинг аниқ манзилли рўйхати тузилди. Ижтимоий акция давомида ана шу беморларга етакчи мутахассислар иштирокида аниқ ташхис қўйилиб, тегишли тавсиялар берилди.\n“Ҳеч ким меҳр ва эътибордан четда қолмасин!” шиори остида ташкил этилаётган саломатлик ҳафталикларининг қамрови тобора кенгайиб бораётир. Фикримизга қуйидаги рақамлар ҳам тасдиқ бўла олади: жорий йилнинг март ойида ўтказилган шундай тадбирнинг дастлабкисига мамлакатимиз бўйича жами 101 минг 805 нафар фуқаро жалб қилинган эди. Бу галги ижтимоий акция давомида 110 минг нафардан зиёд аҳоли вакили тиббий кўрикдан ўтказилди.\n— Бизга мана шундай кенг имкониятлар яратиб бераётган Юртбошимизга минг раҳмат, — дейди Андижон туманининг “Хортум” қишлоқ фуқаролар йиғини ҳудудидаги Пиллакаш маҳалласида истиқомат қилувчи Қодиржон Жўраев. — Иккинчи гуруҳ ногирониман. Пойтахтдан малакали мутахассисларнинг туманимизга келиб, энг замонавий тиббий асбоб-ускуналар ёрдамида кўрик ўтказгани айни муддао бўлди. Берилган тавсияларга амал қилиб, соғлиғимга янада кўпроқ эътибор қаратаман.\n— Қизим Олтиной беш ёшда, — дейди Кегейли туманида яшовчи Мадина Қартбоева. — Тиббий текширувлардан сўнг шифокорлар у ҳар томонлама соғлом вояга етаётганини айтишди. Эшитиб, хурсанд бўлдим. Ўз навбатида, керакли маслаҳатлар ҳам олдим.\nҚайд этиш лозимки, ҳафталик доирасида аҳоли ўртасида соғлом турмуш тарзини қарор топтириш, ёшларда соғлом оила қуришга интилишни кучайтириш, юқумли касалликларнинг олдини олиш бўйича тушунтириш-тарғибот ишлари ҳам олиб борилди. Шунингдек, “Соғлом бола йили” Давлат дастурининг мақсад ва вазифалари, оналик ва болаликни муҳофаза қилиш борасидаги ишлар, қариндошлар ўртасидаги ҳамда эрта никоҳнинг салбий оқибатлари каби мавзуларда мулоқотлар ўтказилди.\nМазкур рукндаги бошқа мақолалар: « Ватан — ижодкорлар талқинида\tОна юрт тараннуми »


ЖЧ-2018 тугади, Қатардагиси қандай бўлади? / CHAMPIONAT.asia\nЖЧ-2018 тугади, Қатардагиси қандай бўлади?\n17 июл 2018 13:14\nТеглар : ЖЧ-2018ЖЧ-2022Қатар\nБир ой давом этган Россиядаги мундиал ҳам ўз ниҳоясига етди.\nБир ой ҳаш-паш дегунча ўтиб кетди. Финалдан кейин кўпчилик энди навбатдаги мундиал ҳақида гапира бошлади. Биласиз, кейинги жаҳон чемпионати 2022 йил Қатарда ўтказилади. Хўш, Қатардаги мусобақа қандай бўлади? Қуйида шу ҳақда фикр юритамиз.\nҚарор қачон қабул қилинганди?\nҚатар варианти ҳам худди ЖЧ-2018 мезбони Россия билан бир кунда, яъни 2010 йилнинг 2 декабрь санасида расман тасдиқланганди. Цюрихда бўлиб ўтган ФИФА ижроқўми йиғилишида Қатар ЖЧ-2022 мезбони сифатида овоз йиғиш бўйича рақобатчи давлатлар Австралия, Япония, Жанубий Корея ва АҚШни ортда қолдириб, ҳал қилувчи овоз бериш жараёнида Қатар энг яқин таъқибчиси АҚШдан ўзиб кетганди.\nМусобақа қачон ўтказилади?\nҚатар расман ЖЧ-2022 мезбони деб эълон қилингач, кейинги масала мусобақани қачон ўтказишда қолганди. Маълумки, Қатар ниҳоятда иссиқ мамлакатлар сирасига киради ва бу ерда май ойидан то сенбяргача ҳаво ҳарорати 40-45 даража бўлади. Бу эса ФИФАни жиддий ўйлантириб қўйгани бор гап. Ахир бундай иссиқда югуришнинг ўзи бўладими. Кейинчалик қатарликлар жаҳон чемпионати пайтида ҳамма шароит бўлишини, стадионлар кондиционер совутиш тизими билан таъминланишини айтишди. ФИФАнинг ўша пайтдаги президенти Йозеф Блаттер мусобақани баҳорда ўтказиш таклифини илгари суради, лекин буни кўпчилик маъқулламайди. Охири 2014 йил ФИФА бош котиби Жером Вальке расман ЖЧ-2022 куз-қиш фаслида бўлиб ўтишини айтди ва мусобақа кунлари сифатида 21 ноябрь - 18 декабрь белгилаб олинди.\nҚатарда бўлиб ўтадиган навбатдаги жаҳон чемпионати еттита шаҳарда ташкил этилади: Доҳа, Ал Вакр, Ал Райан, Умм Салал, Мадинат Аш Шамале ва Лусаил. Дастлаб Қатар ЖЧ учун учта стадионни қайта таъмирдан чиқариш ва тўққизта янги стадион қуришни мўлжаллаганди. Бироқ кейинчалик ҳаммаси бўлиб саккизта стадион бўлса етарли деган қарорга келинди. Лекин бу ҳали якуний тўхтам эмас. Шуниси маълумки, ўйингоҳлар бир-бирига яқинроқ жойлашган бўлади. Масалан, бир стадиондан иккинчисига боришга кўпи билан бир соат кетади. Бу эса мухлисларга қулайлик туғдиради.\n"Халифа" стадиони (Доҳа)\nҲозирча Доҳадаги фақат шу стадион фойдаланишга топширилган. Маълумки, Доҳа - Қатар пойтахти ва мамлакатдаги энг катта шаҳар ҳисобланади. Ушбу ўйингоҳ 1976 йилда қурилган бўлиб, 2017 йил қайта таъмирлашга топширилган. Сиғими 40 минг томошабинга мўлжалланган. Бу ўйингоҳ жаҳон чемпионатидан кейин турли спорт мусобақалари ўтказиладиган арена бўлиб қолади.\n"Ал Байт" (Ал Хор)\n"Ал Байт" стадиони 60 минг томошабинга мўлжалланган бўлиб, ЖЧнинг ҳар иккала ярим финал учрашуви шу стадионда ўтказилади. Мусобақа якунига етгач, стадион кичрайтирилади ва ўриндиқлари сони 32 мингта қилинади. Шу йилнинг декабрь ойида стадион қурилиши битказилади.\n"Ал Вакра" (Ал Вакра)\nУшбу стадион 40 минг мухлисга мўлжалланади. Порт ёнида қуриладиган стадион лойиҳаси асли ироқлик Британия фуқароси Заҳи Ҳадид томонидан ишлаб чиқилган. Архитектор 2016 йил вафот этганди. Мундиал якунига етганидан сўнг ўриндиқлар сони икки баробар қисқаради. Лекин арена Ал Вакрадаги энг ихчам спорт иншооти бўлиб қолаверади. Стадион ёнида теннис кортлари, баскетбол майдончалари, масжид ва тўй маросимлари ўтказиладиган зал қуриш ҳам лойиҳага киритилган.\n"Ал Райан" (Ал Райан)\n"Ал Райан" ҳам 40 минг томошабинга мўлжалланган стадион бўлади. Бу асосан ислом динига хос меъморий шаклда қурилади. ЖЧ-2022 тугаганидан сўнг "Ал Райан" клубининг уй стадиони бўлиб қолади. Ҳозир бу жамоани Микаэль Лаудруп бошқармоқда. Мундиал якунига етгач ўриндиқлар сони 22 мингтага қисқаради, стадион атрофида эса сув спорт турлари учун марказ ва енгил атлетика заллари қурилади.\n"Қатар фонди" (Доҳа)\nДоҳада қуриб битказиладиган яна бир стадион "Қатар фонди" (Qatar Foundation) деб номланади ва бу ўйингоҳ ҳам 40 минг томошабинга мўлжалланган бўлади. Стадион ёнларида турли ўқув бинолари жойлашади. Стадион ташқи томондан улкан олмосга ўхшаб кетади. Қуёш чарақлаб турган пайтда товланувчан тусга киради. Келажакда университет жамоалари бу ерда ўйнаши кутилмоқда.\n"Ал Тумама" (Доҳа)\n"Ал Тумама" стадиони ҳам Доҳада қурилади ва 40 минг мухлисга мўлжалланган бўлади. Стадион ташқи кўриниши мусулмон мамлакатларда эркаклар кийиб юрадиган бош кийимга ўхшаб кетади. Бу стадион ҳам мундиалдан сўнг ўриндиқлари сони икки баробар қисқаради ва ўйингоҳ ҳудудида ФИФАнинг тиббий маркази барпо этилади. Шунингдек, спорт мажмуалари ҳам қурилади.\n"Рас Абу Абуд" (Доҳа)\nҚирғоқ яқинида қад кўтарадиган ушбу стадион "Рас Абу Абуд" деб номланади ва 40 минг томошабинга мўлжалланган бўлади. Жаҳон чемпионатидан кейин тўлиқ қайта таъмирдан чиқарилиб, кичикроқ кўринишга келтирилади.\nШубҳасиз мамлакатдаги энг катта стадион "Лусаил" бўлади (сиғими 86,250), бунда очилиш учрашуви ҳамда финал баҳси ўтказилади. Қизиғи шундаки, Қатарда ҳозирча Лусаил деган шаҳар йўқ ва у энди қуриляпти. Айнан ЖЧ туфайли барпо этилаётган ушбу шаҳар Доҳадан 15 км. узоқликда жойлашган бўлади. Шаҳарда 200 минг нафар аҳоли яшаши мумкин. Мундиалдан сўнг арена 20 минглик стадион кўринишига келтирилади ва маҳаллий аҳоли учун спорт маркази сифатида хизмат қилади.\nЖЧ-2022 барча жаҳон чемпионатлари тарихидаги энг қиммат турнир бўлади. Қатар навбатдаги мундиални жуда зўр ўтказиш мақсадида 200 миллиард доллар сарфламоқчи. Мисол тариқасида ЖАРда ўтказилган мундиал бюджети 7 миллиард, Бразилияда бўлиб ўтган мусобақа 14 миллиард долларни ташкил этганди. Россиядаги жаҳон чемпионатининг бюджети эса 11 миллиард долларга айланди. Нега Қатар кўп пул сарфлайди? Чунки лойиҳага кўра фақат стадионлар қуриш билан чекланиб қолинмайди, балки метро линияси, темир йўл бекатлари, йирик аэропорт, шунингдек Лусаил шаҳри қуриб битказилади. Фақат стадионларни қуриш учун 10 миллиард доллар сарфланади.\nМухлислар учун шароит\nҚатар - авваламбор мусулмон мамлакат. Жаҳон чемпионатида эса кўплаб давлатлардан турли ирқ ва динга мансуб мухлислар ташриф буюради. Қатарда спиртли ичимликлар деярли сотилмайди, фақат айрим дўконлар бундан мустасно, холос. Қолаверса, бу ерда спиртли ичимликларни фақат хорижликлар сотиб олиши мумкин. Шунингдек, ташқаридан олиб киришга ҳам рухсат берилмайди. Лекин мусобақа жаҳон чемпионати бўлгани учун ҳам ташкилотчилар фан-зоналарда ҳар хил ичимликлар сотувини йўлга қўйишга ваъда беришган.\nЖЧ атрофидаги машмашалар\nАслида ЖЧ-2022 мезбони сифатида Қатарни танлаш бир қатор машмашаларга сабаб бўлганди. Аввалига ФИФА ҳаммасини сотиб олди деб ташкилотга шубҳа билан қараганлар ҳам бўлди. Лекин 2015 йил Йозеф Блаттер чиқиш қилиб Қатар варианти УЕФАнинг олдинги раҳбари Мишель Платинидан чиққанини айтди. Платини 2022 йилги жаҳон чемпионати АҚШда ўтказилишига ниҳоятда қарши эди, шу боис ҳам якунда ФИФА президенти бўла олмади. Бу ҳақда Франциянинг "Le Monde" газетаси ёзганди.\nЯна бир муаммо эса инсон ҳуқуқларининг бузилишидир. Гап қурилиш объектларида ишлаётган одамларнинг кунлик маоши ҳақида кетяпти.\n"Guardian" нашри ёзишича, Ал Вакра шаҳридаги стадионда ишлаётган қурувчилар кунига 8 доллардан ҳақ олаётган эканлар. Жума дам олиш куни эканлигини инобатга олсак, улар ойига ўртача 200 доллар топишяпти. Ёзда ҳаво ҳарорати 50 даражага чиқиши кузатиладиган мамлакатда ишчиларнинг ойига 200 доллар учун ишлаётгани кўпчилик футбол раҳбарларига ёқмаяпти.\nАйнан 2014 йилги маълумотларга кўра, техника хавфсизлигига амал қилмаслик натижасида Қатарда мингдан зиёд арзон ишчи кучи вафот этди. Лекин бу ҳақда расмий маълумот беришни ҳеч ким хоҳламаяпти. Айниқса бошдан иссиқ ўтиши ва турли юқумли касалликлар оқибатида кўп одамлар бевақт ўлиб кетди. Қатар эса бу ҳақда бош қотираётгани йўқ ва бор эътиборини ЖЧ-2022ни юқори даражада ўтказишга бел боғлаган ҳолда олға қарашда давом этмоқда.\nЭлдор Шомуродов: "Гуруҳда 1-ўринни эгаллаш учун ҳаракат қиламиз" 37


Ўзбекистонда сейсмик ҳудудларни аниқловчи илк қурилма яратилди - Terabayt.Uz\nЎҚИНГ: Олимлар геофизик аномалияни тушунтириб бердилар\nЎзбекистонлик тадқиқотчилар томонидан ясалган қурилманинг аҳамияти шундаки, у хорижники билан рақобатлаша олади. Нархи ҳам анча арзон. Мослама устида марказнинг геология бўлимининг олти нафар тадқиқотчиси иш олиб борган. Лойиҳа иштирокчиларидан бири, марказнинг Геофизика ва наноминералогия лабораторияси кичик илмий ходими Нозимжон Орипов бу ҳақида Kun.uz нашрига батафсил маълумот берган.\n«Лойиҳани амалга ошириш учун 750 млн. сўм ажратилиши кўзда тутилмоқда»\nЎтган йили сентябрь ойида Инновацион ривожланиш вазирлиги томонидан биринчи марта Science Accelerator стартап танлови эълон қилинди. 450 дан ортиқ иштирокчилар ўз ғоялари билан қатнашишди. Октябрь-ноябрь ойларида саралаш босқичлари бўлиб ўтди ва 18 та энг яхши лойиҳа танлаб олинди. Танлов ташкилотчилари ва мутахассислар 6 ой давомида мана шу ғояларни реализация қилиш бўйича йўл-йўриқлар беришди. Турли семинарлар, тадбирларда қатнашдик. Бизнинг лойиҳамиз ҳам шу муддат давомида такомиллаштирилди, камчиликлари бартараф этилди. Жорий йилнинг 7 майида сўнгги босқич ғолиблари аниқланди. Учта энг яхши стартап мукофотга лойиқ кўрилди. Улар орасида бизнинг ҳам инновациямиз бор эди. Бизнес-режага кўра, 750 млн. сўм ажратилиши кўзда тутилган. Стартапимизни реализация қилиш учун жамоамизнинг бизнес-режаси Инновацион ривожланиш вазирлигининг танлов комиссияси томонидан алоҳида баҳоланади ва молиялаштиришга тавсия қилинади.\n«Мақсадимиз – ўз бозоримизга эга бўлиш»\nНима учун бу ускунани ишлаб чиқдик? Чунки бизда унга талаб бор, аммо таклиф йўқ. Бу йўналишда ўз бозоримизга эга эмасмиз. Талабимизни хориж компаниялари қондиряпти. Келгусидаги режаларимиз фақат бу қурилма билан чекланиб қолиш эмас. Геология, геодезия, сейсмология соҳаларида зарур бўладиган ускуналарни ишлаб чиқарадиган корхона ташкил қилмоқчимиз. Мижозларни қандай қилиб жалб қиламиз? Устунлигимиз — арзон нарх. Қурилманинг ўртача баҳоси 7 млн. сўм (1000 АҚШ доллари ҳам эмас!). Хориж ва маҳаллий хомашёдан фойдаланган ҳолда ишлаб чиқариш амалга оширилади. Соҳада ўз тажрибамизни оширгач, барча хомашёни маҳаллийлаштирамиз ва кўрсатилган нарх арзонлашишига эришишимиз мумкин. Ташқи бозорга чиқишга ҳам салоҳиятимиз етади. Ҳозирги пайтда шунга ўхшаш хорижнинг энг арзон ускунаси 1300 АҚШ доллари туради. Ўзбекистонда эса 5000-6000 АҚШ долларига тенг нархдаги асбобдан фойдаланилади. Ўз бозоримизни яратиб талабни қондира олсак, ортиқча харажатлар камайишига эришамиз. Энг муҳими, миллий валюта ташқи эмас, ички иқтисодиётга фойда келтиради.\nЎҚИНГ: Шамол ва зилзиладан қўрқмайдиган уй\n#стартап #янги технологиялар #Инновацион ривожланиш вазирлиги #Geoberry


Велоцеф – medu.uz – Дорилар ҳақида маълумотлар ўзбек тилида\nHome Йўриқномалар Велоцеф\nВЕЛОЦЕФ 200, ВЕЛОЦЕФ 400\nWELOCEF 200, WELOCEF 400\nПрепаратнинг савдо номи: Велоцеф 200, Велоцеф 400\nфаол модда: 200 мг ёки 400 мг сувсиз цефиксимга эквивалент бўлган цефиксим;\nёрдамчи моддалар: натрий кроскармеллоза, маккажўхори крахмали, микрокристалл целлюлоза, сувсиз коллоид кремний, магний стеарати, тозаланган тальк, натрий крахмал гликоляти, натрий кроскармеллоза, титан диоксиди.\n200 мг ли доза: думалоқ шаклли, икки ёқлама қавариқ, деярли оқ рангли плёнка қобиқ билан қопланган, таблеткалар.\n400 мг ли доза: овал шаклли (каплет шаклидаги), деярли оқ рангли плёнка қобиқ билан қопланган, синдириш чизиғи бўлган таблеткалар.\nФармакотерапевтик гуруҳи: антибиотиклар (цефалоспоринлар).\nБошқа цефалоспоринлар каби цефиксимнинг бактерияларга хужайра девори синтезини ингибиция қилишдан иборат. Натижада бета-лактам мавжудлиги туфайли пенициллин ва айрим цефалоспоринларга чидамли кўпгина микроорганизмлар цефиксимга сезгир. Цефиксим in vitro шароитда ҳам ва клиник инфекцияларда ҳам қуйидаги микроорганизмларнинг кўпгина штаммларига нисбатан фаол бўлиши мумкин.\nHaemophilus influenzae (beta-lacatamase мусбат ва манфий штаммлар), Moraxella (Branhamella) catarrhalis (уларнинг кўпчилиги – beta-lactamase мусбат), Escherichia coli, Proteus mirabilis, Neisseria gonorrhoeae (шу жумладан penicillinase- ва non-penicillinase-штаммлари), Haemophilus parainfluenzae (beta-lactamase мусбат ва манфий штаммлар), Proteus vulgaris, Klebsiella pneumoniae, Klebsiella oxytoca, Pasteurella multicida, Providencia турлари, Salmonella турлари, Shigella турлари, Citrobacter amalonaticus, Citrobacter diversus, Serratia marscescens\nБошқа бета-лактам антибиотиклари каби цефиксим бактерия хужайрасининг ички деворида пенициллин боғловчи оқсиллар билан специфик боғланади, натижада уни ва бактериал девор синтезининг сўнги босқичини ингибиция қилади. Бунинг натижасида хужайра лизиси аутолизин каби энзимлар томонидан бактерия хужайрасини аутолизини каби амалга ошади, эҳтимол цефиксим аутолизин ингибитори билан ўзаро таъсирлашади.\n200 мг цефиксимни бир марта қабул қилганда плазмадаги максимал концентрацияси 2 мкг/мл (1 мкг/мл дан 4 мкг/мл гача) ва 400 цефиксимни бир марта қабул қилганда плазмадаги максимал концентрацияси 3,7 мкг/мл (1,3 мкг/мл дан 7,7 мкг/мл гача) га эришади. 200 мг ёки 400 мг бир марталик дозаси қабул қилгандан 2 соат ва 8 соат орасида плазмадаги чўққи концентрациясига эришади.\nЎртача даражадаги буйрак фаолиятини бузилиши (креатинин клиренси минутига 20-40 мл) бўлган пациентларда зардобда цефиксимнинг ярим парчаланиш даври 6,4 соатгача ошади. Буйрак фаолиятини оғир бузилишларида (креатинин клиренси минутига 5-20 мл) ярим парчаланиш даври 11,5 соатгача ошади. Препарат гемодиализ ёки перитонеал диализ ёрдамида тўлиқ чиқарилмайди. Лекин тадқиқотлар 400 мг доза гемодиализда бўлган пациентлар креатинин клиренси минутига 21-60 мл га субъектлар каби профилга эга эканликларини кўрсатган. In vivo шароитда цефиксимнинг метаболизмини ҳеч қандай исботлари йўқ.\nВелоцеф 200, Велоцеф 400 таблеткалари сезгир микроорганизмлар чақирган қуйидаги инфекцион касалликларни даволаш учун қўлланади:\nEscherichia coli, Proteus mirabilis чақирган сийдик йўлларининг асоратланмаган инфекциялари\nHaemophilus influenzae (бета-лактам мусбат ва манфий штаммлари), Moraxella (Branhamella) catarrhalis (уларнинг кўпчилиги бета-лактам мусбат), S.pyogenes Pharyngitis &Tonsillitis, S. pyogenes чақирган ўрта қулоқ инфекциялари\nИзоҳ: S.Pyogenes ни даволашда, шу жумладан ревматик атакани олдини олишда танлов препарати бўлиб пенициллин ҳисобланади. Цефиксим асосан Streptococcus pyogenes ни бурун-ҳалқумдан тарқалганида самарали, шунга қарамасдан ревматоид атакани олдини олиш учун Велоцефнинг 200, Велоцефнинг 400 самарадорлиги ҳақида маълумотлар мавжуд эмас.\nStreptococcus пневмония, Haemophilus influenzae (бета-лактамаза мусбат ва манфий штаммлари) чақирган ўткир бронхитлар ва сурункали бронхитни зўрайиши\nSalmonella typhy чақирган асоратланмаган мультирезистент ва хинолонга резистент тифоз иситма\nВелоцефни 200, Велоцефни 400 буйрак етишмовчилигида буюриш мумкин:\nВелоцеф 200, Велоцеф 400 одатда яхши ўзлаштирилади. Клиник тадқиқотлар вақтида кузатилган ножўя реакцияларнинг кўпчилиги енгил ёки чегараланган бўлган.\nМеъда-ичак йўллари томонидан: диарея цефиксимнинг юқори дозалари қўллаш билан боғлиқ бўлиши мумкин. Диареянинг оғир ҳолатлари симптомлари пайдо бўлганда цефиксимни қабул қилишни тўхтатиш керак.\nМарказий нерв тизими томонидан бузилишлар: бош оғриғи, бош айланиши. Айрим цефалоспоринлар тиришишларни чақирган, доза камайитирилмаган ҳолатлар қисман буйрак етишмовчилиги бўлган пациентларда кузатилган. Бу ҳолат даволашни тўхтатишни талаб этади. Қуйидагилар кам ҳолларда кузатилган: кўп шаклли эритема, Стивенс-Джонсон синдроми ва токсик эпидермал некролиз.\nЛаборатория таҳлиллари томонидан бузилишлар: лейкопения, тромбоцитопения, нейтропения, гемолитик анемия. Буйрак ва жигар фаолиятини ўртача даражадаги ўтувчан бузилишлари кузатилган.\nЖигар томонидан бузилишлар: трансаминазалар, ишқорий фосфатаза томонидан ўтувчан бузилишлар ва сариқлик.\nВелоцефни 200, Велоцефни 400 цефалоспоринларга маълум ўта юқори сезувчанлиги бўлган пациентларда қўллаш мумкин эмас.\nАгар препарат пенициллинларга юқори сезувчанлиги бўлган пациентларга буюрилган бўлса, эҳтиёткорликка риоя қилиш керак, чунки адабиётларда бета лактам антибиотиклар орасида кесишган ўта юқори сезувчанлик таърифланган ва пенициллинларга юқори сезувчанлиги бўлган пациентларнинг 10% да кузатилиши мумкин.\nЦефиксимга аллергик реакция симптомлари пайдо бўлган ҳолларда препаратни қабул қилишни тўхтатиш керак.\nЎта юқори сезувчанликнинг оғир даражадаги ўткир реакциялари шошилинч тиббий ёрдамни, шу жумладан суюқликни вена ичига юбориш, антигистамин, кортикостероид, прессор аминларни вена ичига юбориш ва клиник кўрсатмаларга қараб сунъий вентиляцияни талаб этиши мумкин.\nБошқа цефалоспорин антибиотиклари каби цефипим протромбин вақтини узайтиради, буни антикоагулянтлар билан даволанаётган пациентларда эътиборга олиш керак.\nБир вақтда қўлланилганида цефипим карбамазепиннинг даражасини оширади. Плазмада карбамазепиннинг даражасини назорат қилиш керак.\nАнтикоагулянтлар билан бир вақтда қўлланилганида қон кетишининг бирон-бир клиник симптомларисиз протромбин вақтини узайиши кузатилади.\nБир вақтда қўлланилганида цефиксимнинг буйрак клиренси ва тақсимланиш хажмини камайиши билан плазмада пробенецид ва AUC ошади.\nЦефиксимни нифедипин билан бир вақтда қўлланилганида плазмада препаратнинг концентрациясини ва эгри чизиқ остидаги майдонни ошиши билан цефиксимнинг биокираолишлиги ошади.\nКўрсатмалар бўлмаганида ёки профилактик мақсадда сезгир бактериялар бўлганда пациентларга Велоцефни 200, Велоцефни 400 буюриш мақсадга мувофиқ эмас, чунки бу препаратга резистент бактериялар ривожланиши хавфини оширади.\nБуйрак етишмовчилиги бўлган, амбулатор диализда бўлган пациентларда цефиксимнинг дозасига тузатиш киритиш керак.\nВелоцефни 200, Велоцефни 400 анамнезида меъда-ичак йўллари касалликлари, айниқса колити бўлган пациентларга эҳтиёткорлик билан буюриш керак.\nЦефалоспорин антибиотиклари билан даволаганда бевосита Коомба таҳлилида сохта ижобий натижа аниқланган, буни Коомба таҳлилини ўтказганда эътиборга олиш керак.\nВелоцеф 200, Велоцеф 400 нитропруссид ишлатилганда сийдикда кетонга сохта мусбат реакция бериши мумкин, лекин нитроферрицианид ишлатилганда кузатилмайди.


Поп мусиқа қироли Майкл Жексон 50 ёшида деярли банкротлик ҳолатида вафот этган эди. Қанчалик ҳайратланарли бўлмасин, истеъдодли мусиқачи, сон- саноқсиз композиция ва клиплар муаллифи, мукофот ва рекордлар соҳиби охир-оқибатда деярли бир чақасиз қолган эди. Бу ҳақда «Сегодня.ua»га асосланиб «Daryo.uz» хабар бермоқда.\nБугунги кунда, Жексоннинг ўлимидан олти йил ўтиб, унинг оиласи ҳамон унинг номидан фойдаланиб пул ишламоқда. Ғарб ОАВларининг охирги маълумотларига қараганда, Майклнинг фарзандлари – 18 ёшли Принц, 17 ёшли Пэрис ва 13 ёшли Бланкетлар ҳозирги вақтда ўзларининг машҳур отасидан бойроқдир. Майкл Жексон ворисларидан ҳар бирининг мол-мулки 100 миллион долларга баҳоланмоқда.\nМанбаларда айтилишича, унинг ўлимидан буён икки миллиард доллар пул ишланган.\n12:20 Майкл Жексоннинг 18 ёшли қизи дунёга келди


Kutubxona - Oʻlmas Umarbekov. Mening oʻgʻilbola jiyanim (hikoya) / Kiril\nSiz shu sahifadasiz: Oʻlmas Umarbekov. Mening oʻgʻilbola jiyanim (hikoya) / Kiril\nАсар номи Менинг ўғилбола жияним (ҳикоя)\nМенинг ўғилбола жияним (ҳикоя)\n— Айтгандек... юр, юр! — йўлни бўшатиб ўзимни четга олдим. — Ёрдамлашаворайми?\nУ бир тселлофан халта курт олиб ошхонага ўтди-да, тақсимчага тўлдириб солиб чиқди.\n... Ўғилой бақувват қўллари билан нон синдирар экан, қараб турганимни ўзича тушунди.\n— Кеннойинг келсин, маслаҳат қилармиз...\n— Ётоқни ўйлама. Уйда жой кўп. Тураверасан. Кеннойинг ҳам хурсанд бўлади, — дедим анчагина ўзимга келиб. — Танишларни бўлса... қидирамиз. Бирорта танишнинг таниши чиқиб қолар.\nБор гапни айтиб бердим. Бирга ўқиганмиз университетда, битта факултетда, битта бўлимда. Биринчи курсдаёқ бир-биримизга ёқиб қолганмиз. Ўқишни битиргач, тўй қилганмиз, дедим.\nБу албатта шунчаки, йўлига. Аслида аммамнинг кичик ўғли у кишига ёқади. Дўкончи. Мен бўлсам ундан жирканаман. Ингичка мўйлови, яшил шалвари, калта чарм камзулини кўришим билан кўнглим айнийди. Унда кет, дедилар ойим. Ҳамма гап аламда. Эшитганман, дадамларга ўз хоҳишлари билан тегмаганлар. Мени ҳам ўзларидек қилмоқчилар. Йўқ, қилолмайдилар. Сизникида турганимни билардилар. Бир марта ҳам келмадилар. Дадамларни ҳам юбормадилар. Келинойимдан уялиб кетдим. Тоға, ажойиб хотинингиз бор экан. Мен ҳам Ботиралини кафтимда кўтариб юраман. Мени қидирманглар. Озгина вақт ўтсин, йилми, икки йилми, ўзим чақалоғимни кўтариб, Ботиралини олдимга солиб уйингизга кириб бораман. Сизга, келинойимга ёққан қатламалардан қилиб бераман. Уйимдагилар келиб қолишса мабодо, ҳаммасини айтиб бераверинг. Хатимни кўрсатсангиз ҳам майли. Наҳотки ойим у кишининг фарзанди эканимни тушунмасалар? Бир оғиз гаплари. Кет, дедилар. Индамай кетдим. Лекин қайтаман. Улардан ҳеч қачон воз кечмайман. Фақат ўз ниятимга етиб қайтаман. Ботирали билан иккаламиз бир-биримизни бир кўришдаёқ севиб қолдик, дедим. Гапим рост. Курашдан областлараро мусобақа кетаётган эди. Ботирали бизнинг мактабдан чиққанларнинг ҳаммасини йиқитди. Тўртта йигит чиқишувди. Ўшанда кўзимга оловдай кўриниб кетди. Ким бор яна? — деб сўраганда, мен ўртага чиқдим. Унча-мунча кураш тушиб юраман. Шим, тўн кийиб борган эдим. Белимни қийиқ билан маҳкам боғладим. Мактабдагилар мени яхши билишади. Айтганимни қиламан. Қайтаришмади. Физкултура ўқитувчимиз ҳам индамади, фақат ёнимга келиб, секин, ўзингни уринтирма, ҳар ҳолда қиз боласан, деди. Ботирали бўлса бир чеккада илжайиб, менга қараб турибди. Икки қўли белида. Шу қарашини бир кўрсангиз эди! Гўё у киши шер-у, бизлар оёқлари остида ўрмалаб юрган қумурсқа! Кураш тушаётганда бўш жойини билиб олганман. Ердан даст кўтариб олиш керак уни. Рақиби кўтариб оламан деганда, бутун оғирлигини тиззаларига солиб, чўккалайди. Шу билан қутилиб қолади. Жуссасига қараб кўтариб олишимга кўзим етди. Майдонга тушганимда анчагача у мендан тисарилиб юрди. Белимдан олгани уялди. Тирсакларимдан ушлашга интилади, қийиққа тегмайди. Майдонни икки-уч айланиб чиқдик. Унинг ланжлик қилаётганини кўриб, одамлар мазах қилабошлашди. Айниқса бизнинг мактабдагилар «Ол, Ўғилполвон! Белидан ол!» — деб мени гиж-гижлатиша бошлашди. Гиж-гижлатишмаса ҳам қарорим қатъий эди. Аммо Ботирали тутқич бермай, тирсакларимдан итаради, ўзига яқинлаштирмайди. Майдонни янгитдан айланаётганимизда ҳийла ишлатдим. Кулиб турган кўзларига кулиб қарадим-да:\nАна, тоға, энди ҳамма нарсани биласиз. Бугук кечқурун поездда жўнаймиз. Кўришгунча хайр...\n— Айб ўзингда, Муқат, — у хатни эҳтиётлик билан тахлаб хонтахта устига қўйди. — Ўзига ихтиёр бер, дедим... Қулоқ осмадинг. Ахир у ўзинг-ку, наҳот тушунмасанг...\nМуқаддам опанинг ичини ит тимдалаётган бўлса ҳам рози бўлишдан, аламини ичига ютишдан бошқа иложи йўқ эди...\nEртасига эр-хотинни ўғилчалари билан Паркентга олиб кетдим. Етиб боришимиз билан тўй бўлиб кетди. Кетма-кет қозонлар осилди. Муқаддам опа қизини уришиш қаёқда, ўтқазгани жой тополмай қолди. Ботиралининг ҳам хурматини келтириб, елкасига бош-оёқ сарпо ташлади. Зар тўн, коверкот костюм-шим, қора хиром туфли... Чақалоқ бўлса қўлма-қўл бўлиб кетди.\nУнинг гапи бўйича, шаҳар ясатилган, ҳаммаёқда қизил байроқлар, шиорлар осиғлиқмиш. «Дўстлик» кўприги олдидаги майдонда тумонат одам, гўё бутун мамлакат шу ерга кўчиб келгандек... Ўғилой Термизга боришни маслаҳат берганлар гапи билан Ботиралининг катта қилдириб қўйган суратини олиб кетган экан. Ўша ерда тепасига «Ботирали Қодиров. Уни билган борми?» — деб ёздирибди катта-катта ҳарфлар билан. Шу суратни кўтариб кўприкка ўтиб олибди. Тушга яқин нариги томондан танклар кўринибди. Оёқ остидаги ер гумбурлаб кетибди. Қийқириқ, йиғи, тўполоннинг чеки йўқ эмиш. Майдон бир пасда қиёмат қойим бўлиб кетибди. Кечгача ўтибди танклар, бронемашиналар. Аммо уларни устида ўтирган солдатлардан биронтаси Ботиралини биламан, демабди.\nЎғилой шом кириб меҳмонхонага қайтаётганида, бир офитсер уни тўхтатибди.\nEртасига маҳкамага бирга бордик. Ўғилой бир соат деганда чиқди. Хомуш эди. Нима бўлдийкин? Ҳайрон бўлдим. Сўрамоқчи бўлиб оғиз жуфтлаган эдим, Ўғилой қўлидаги хатни узатди. Шошиб ўқий бошладим.\n«Мурожаатингизга мувофиқ маълум қиламиз: Совет армияси собиқ солдати Ботирали Қодиров, ҳақиқатан ҳам, 1987 йилнинг майида Қобулдан 30 километр ичкариликдаги Метон темир йўл стантсияси учун бўлган жангда асир тушган. Ҳозир Қорачи шаҳридаги хонадонда яшайди. Б. Қодиров Афғон мужоҳидлари асирлиги ва назоратида бўлгани сабабли Покистон, Совет Иттифоқи давлатлари ҳозирча унинг ишларига аралаша олмайди».\n...Охирги сафардан қайтганда, унинг ухламай ҳовлида ўтирганини сезиб қолдим, нотинчлиги аниқ эди. Ҳолидан хабар олишга қарор қилиб, айвонга чиқдим. Қоп-қора осмонда юлдузлар милтиллар, яримта ой шундай тепада сарғайиб турарди. Оҳиста ҳовлига тушдим. Сўри зихида ўтирган Ўғилой бошини кўтарди. Унинг йирик думалоқ кўзлари «ялт-ялт» қиларди.\nHang-mang boʻlib qoldim. U rost gapirayotgan edi. Aldab nima qiladi? Faqat men uning tutgan yerini kesadigan, aytganini qiladigan odamligini unutgan edim xolos.\n— Қойилман! Хўш, қалай Ботирали? Кўрдингми? Гапир...\n— Кўрдим. Худди мана шундоғ, сиз минан ўтиришгандай ўтиришиб гаплашдим...\n— Ҳа, ўшатда тўхтадик. Қайтишда тўхтамадик. Тўппа-тўғри Тошкентга келиб тушдик. Мани консулхонанинг одамлари кутиб олди. Катта шаҳар энди Қорачи. Ҳаммаёқ одам, худди чумоли инидан қўзғолгандай... Йўқолиб қолиш ҳеч гапмас. Алламбало мошинада, ҳозир шунақа мошиналар Тошкентдаям юрибди, жажжи бир меҳмонхонага бордик. Телевизорли бир хонага жойлашдим. Пул тўлай, десам, кейин дейишди. Консулхона одами Афғон ногиронлари уюшмасининг телеграммасини олишган экан, кечқурунгача Исломободга телефон қилиб, ҳалиги хат ёзган элчихона маслаҳатчисидан Ботиралининг адресини суриштирадиган, кейин мени олиб борадиган бўлди. Фақат Ботирали билан ўзим гаплашишимни, у четда туришини айтди. Хўп, дедим. Кечқурунгача анча бор эди, ҳали пешин ҳам бўлмаган эди. Кўчага чиқдим, «гуп» этиб иссиқ ҳаво, овқат ҳиди димоғимга урилди. Лекин тез кўникиб кетдим. Меҳмонхона атрофини уч-тўрт айланиб келдим. Узоқроқ боришга чўчидим. Адашиб кетиб, меҳмонхонани йўқотиб қўйишим мумкин. Кейин номеримга кўтарилиб, телевизор қўйдим. Кино кетаётган экан. Маза қилиб томоша қилдим. Уларнинг телевизори ғалати. Эртадан кечгача кино кўрсатади. Кечасиям уч-тўртларгача тинмайди. Бурасангиз бўлди қулоғини, кино кетидан кино кўрсатаверади. Бир вагон кино кўриб келдим. Меъдамгаям тегиб кетди. Бир маҳал ҳаммаёқ жимжит бўлиб қолди. Телевизор ҳам ўзидан-ўзи тўхтади. Кейин ташқаридан сўфининг овози келди. Деразани очиб қулоқ солдим. «Оллоҳу Акбар! Оллоҳу Акбар!» Ажойиб ашула эшитгандай бўлиб кетдим. Шу заҳоти иккинчи томондан бошқа сўфининг овози келди: «Ашҳаду анна Муҳаммадан расулуллоҳ!» Унинг овози ҳам ширали, ёқимли эди. Кейин тушуниб қолдим. Улар пешин намозга чақиришаётган эди. Намоз тугагандан кейин яна ҳаёт қайнаб кетди. Мошиналарнинг овози, извош аравага қўшилган отларнинг дўпири қулоқни кар қилгудек эди. Бунақа томошани умримда кўрмаганман. Хуллас, қандай қилиб кеч кирганини билмай қолдим. Дилим равшан, кайфим чоғ эди. Шундоқ жойгаки келдимми, ниятимга етишимга, Ботиралини кўришимга имоним комил эди. Консулхона одами айтган вақтида келди. Пиёда борамиз, деди. Эрингиз яқин жойда турар экан. Кейин йўлни билиб олиб ўзингиз бораверасиз, деди. Юрагим бир ҳаприқиб кетди. Хўп, дедим. Тошкентдан анчагина тансиқ нарсалар олиб кетган эдим. Иккита тселлофан пакет қилиб тайёрлаб қўювдим. Биттасини консулхона одамига бердим. Биттасини ўзим кўтариб олдим. Ҳар ҳолда қуруқ бормаган яхши. Йўл-йўлакай сездим, консулхона одами бир нарса демоқчи бўлади-ю, айтолмаяпти. Чидолмай, «тинчликми?» — деб сўрадим. «Тинчлик, — деди. — Кўрасиз, ҳозир. У дўкончи бўлиб кетган. «Нима қилса қилмайдими, омон экан, шу катта бахт», — дедим. Консулхона одами индамади. Бирдан расталар бошланиб кетди. Ҳаммаёқ мева. Олма дейсизми, апелсин дейсизми, банан, узум... Шу ернинг ўзида шарбатам қилиб туришибди, аппаратга солиб... Жаннат дейсиз, тоға, жаннат!.. Кейин бирдан раста қатори тамом бўлиб, газлама қатори бошланиб кетди. Вой, ана газлама, мана газлама! Умримда бунақа мўл-кўл бозорни кўрмаганман. Бир пайтлар шойи, чит, духоба биздаям кўп эди. Аммо бунақаси бўлмаган!.. Оғзим очилиб қолди. Консулхона одами сал юрганимиздан кейин тирсагимдан ушлаб тўхтатди. «Eнди буёғига ўзингиз борасиз. Мен боролмайман», — деди. — Истасангиз кутиб тураман. Лекин меҳмонхонангиз олис эмас. Шу кўчадан қайтсангиз бўлди. Шундай меҳмонхона олдидан чиқасиз», — деди. Кетаверинг, дедим. Ботирали Қодиров чап томондаги дўконлардан бирида ўтирибди. Дўкон тепасига исириқ осиб қўйибди, секин борсангиз ўтиб кетмайсиз, тушунтирди кетаётиб консулхона ходими. У айтгандек қилиб чап томонга ўтиб олдим. Битта-битта юриб борвотман. Ранг-баранг матолардан, шойи, духоба, товорлардан кўзим қамашиб кетвотган бўлсаям, дўкончилар афти-башарасига разм соламан. У ерда фақат эркаклар. Аёллар деярли ишламасакан. Ёш-ёш йигитлар кўпи. Ҳаммаси узун оқ кўйлак кийиб олган, ҳаммаси соқол-мўйлаб қўйган. Бошларида юпқа оқ дўппи. Кўзига кўзиз тушиши минам дарров ичкарига таклиф қилади, молларини мақтаб олдингизга тахлаб ташлайди... Юрганим сари юрагим дукуллаб уриб кетяпти. «Ҳозир кўраман уни» дейман ўзимча. Ҳозир у мани кўради. Нима деркин? Ман нима дейман унга? Қандоқ кўришамиз? Анча юрдим. Ҳатто, хавотиргаям тушдим, ўтиб кетдимми ё йўқми, деб. Йўқ ўтиб кетмаган эканман. Бир маҳал олдинда бир исириқ осиб қўйилган дўкон кўринди. Беихтиёр тўхтаб қолдим. Иликларимгача бўшашиб кетди. Дўкон ичидан бош-кўзи ўралган иккита хотин чиқишди. Улар кетидан дўкончи кўринди. Униям эгнида узун оқ кўйлак. Бошида тўртўппи. Қопқора соқоли кўкрагига тегиб турибди. У аёлларга нимадир деди. Аёллар бош ирғашди. У бирпас улар кетидан қараб турди, кейин ичкарига кириб кетди. Танидим. Соқол-мўйлов қўйган, узун кўйлак кийиб олган бўлса ҳам, овозини эшитмаган бўлсам ҳам танидим. Гавдасиданми, йўғон бўйниданми, лапанглаб юришиданми, билмадим, ишқилиб танидим. Ботирали. Йиғи занжир бўлиб келиб оғзимга тиқилди. Маҳкам оғзимни ушладим. Дўконга яқинроқ бордим. Ботирали йўқ эди. Уни энди йўқотмаслигимни билсамам, озгина хавотирга тушдим. Ичкарида эшик бор экан. Бир маҳал ўшаёқдан бир тўп газмол кўтариб чиқди. Мани кўрди. Манам унга қараб турибман. Газмолни деворга тираб кўйди-да, рўпарамга келди. «Ўғилой!?» — сўради кўзларини тикиб. «Манман, Ботиралака!». Шундоқ дедиму, бағрига отилиб тўйиб йиғлагим келиб кетди. Аммо ўзимни ушлаб қолдим. Бегона юртда, ғирт мусулмонлар ичида бўлсам-да, эркак одамга ўзимни ташлаб ўтирсам?! Куёвингизам ўзи қучоғини очмади. Ҳатто жойидан қимирламади. Ичимда ўксиндим. Ютиниб, ўзимга келволдим-де, қўлимни узатдим. «Сизни топганимдан хурсандман!» — дедим. «Раҳмат» деди. Сени кутган эдим, деди. Ҳайрон бўлиб қолдим. Тушунтирди. Сени яхши биламан, деди. Тириклигимни, қаердалигимни эшитишинг билан йўлини топиб келишингга ишонардим, деди. Бу билан у мани мақтадими, ё норизо бўлиб гапирдими, англамадим. «Қани, ўтирайлик», — у дўконнинг қамиш пардасини тушириб ёпди. Олдимга курси қўйди. Ўзи кигиз устига чордона қуриб, қўлларини фотиҳага ёзди. «Қани омин, қадам етди, бало етмасин. Худога минг қатла шукур, дийдор кўришдик!» У яна нималарнидир шивирлаб қўлларини юзига суртди, мўмдек қора қалин соқоли, мўйловини силади, кейин менга қарамасдан ўрнидан турди. Индамай ичкаридаги эшиқдан қаёққадир ғойиб бўлди. Анчагача ёлғиз қолдим. Дўконга бошқатдан разм солдим. Мол кўп эди. Тўрттала томонга тахлаб ташлаган. Фақат кираверишдаги бир қулоч ергина очиқ. Кўпи ипак мол. Ҳайрон бўлиб ўйлаб кетдим. Бу қанақа асирлик бўлди? Шунча молни, шундоқ дўконни асир одамга ким топшириб қўйди? Асирми ўзи Ботирали? Ман сизга айтсам, тоға, уни соппа-соғ, ҳатто анчагина тўлишиб кетганини кўриб хурсанд бўлган бўлсам, нимадандир кўнглимнинг бир чеккаси ғаш эди. Асир одамни қамоқхонада ўтиради, ишга олиб чиқса ён-верида соқчилар туради, деб ўйлаган эдим. Ботирали бемалол юрибди. Кийим-боши яхши, ранги-рўйини айтсангиз, ҳозиргина ҳаммомдан чиққан одамдай оқи-оқ, қизили-қизил. Ҳа, айтгандай, бир қўлида тағин алламбало тасбеҳ. Қопқора, худди қўйнинг кўзидек ҳар бир тоши. Хуллас, асир одамга ўхшамасди...\nЎғилой бирдан жимиб қолди. У йиғларди. Аммо овутмадим, тўхтатмадим. Нима деб овутаман? Йиғласин, ўзига эрк бериб дилини бўшатсин. Тавба, уруш одам бошига қандай кулфат, ташвишларни солмайди? Лекин Ўғилойнинг бошига тушган ташвишларни мен сира хаёлимга ҳам келтирмаган эдим...\n— Болалариниям, хотининиям кўрдим, — деди Ўғилой яна жилмайиб. — Ботирали ҳикоясини тугатиб, ичкарига ишора қилди. Қарасам, эшик олдида юзига қора рўмол тутган битта аёл турибди. Иккала кўзи чўғнинг ўзи. Манга ёвдек қараб турибди. Қўлида бола. Каттасиям шўттаякан. Онасининг кўйнагига бекиниб олган. «Хондамир!» деб чақирди Ботирали. Бола онасининг кўйлагини қўйиб юбориб, Ботиралининг олдига уялиб, битта-битта қадам ташлаб келди. Ботирали уни бағрига босиб, ўз тилида нимадир деди, пешонасидан ўпди. Хўрлигим келиб кетди. Бахтиёрни ким энди бағрига босади? Ким пешонасидан ўпади? Аммо эзилганимни кўрсатмадим. Қайтанга кулиб, болани мен ҳам қучоғимга олдим. Ўрнимдан туриб, хотинга салом бердим. Мунир экан номи. Кейин олиб келган совғаларимни очдим. «Ойимларнинг патирлари-ку!» севиниб кетди Ботирали. Хотинини чақирди. Қўлидаги болаям ўғил экан. Бобур қўйишибди, отини. Саккиз ойлик бўлибди. Қўлимга олдим. Полвон бола. Қош-кўзлари худди отасининг ўзи. Фақат қоп-қора. Пешанасидан ўпдим. Ботирали патирдан ушатиб ҳаммага бир бурда, бир бурдадан улашди, чақалоқнинг қўлигаям тутқазиб қўйди. Аёл бир тишлам оғзига солди, аммо барибир ёв қарашини қўймади. Шу орада дўкон пардасини кўтариб икки киши кирди. Ҳасан-Ҳусанлар экан. Душманлар деганда ман ўзимизни киноларда кўрсатган босмачиларни кўз олдимга келтирардим. Туппа-тузук одамлар экан, фақат улар ҳам менга ғалати қарашди. Афтидан ҳадиксирашди. Ботирали узоқ йўқ бўлиб кетганда менинг кимлигимни айтган экан хотинига. Хотини дарров акаларига хабар берган. Бечоралар мани эрини олиб кетгани келган деб ўйлашган бўлса керак. Шунинг учун ҳам уччалови безовта эди. Улар-ку майли, Ботиралиям нотинч эди. Ростини айтсам, мени ўзимам ғалати аҳволда эдим. Кимман ўзи? Кимларнинг орасида ўтирибман? Нима қилишим керак? Ҳасан-Ҳусанлар келгандан кейин гапимиз бутунлай қовушмай қолди. Мен Ботиралига отасининг оламдан ўтганини айтдим. Яшириб нима қиламан? Уччала эркак қуръон ўқишди. Гап яна узилди. Кетишим кераклигини сезиб, ўрнимдан турдим. Шунда бутунлай кетаётганимни билдим. «Мени кечир. Кечиринглар ҳамманг» — деди яна дўкондан чиққанимда Ботирали. Индамадим. Адресимни сўровди, бердим. Дўкондан ўн қадамча узоқлашганимдан кейин ўзимни тутолмадим, йиғлаб юбордим. Меҳмонхонага келиб яна юм-юм йиғладим. Эрталаб консулхона одами телефон қилувди, имкони бўлса тезроқ жўнатиб юборишни сўрадим. Тошкентда қўниб ўтадиган самолёт бор экан, шунга билетимни тўғрилаб берди. Меҳмонхонада Ботиралига атаб кичкина хат қолдирдим. Мабодо келса бериб қўйишади. «Ботирали! Хайр, — деб ёздим. — Мендан хавотир олманг. Сизни ҳеч қачон безовта қилмайман. Мунирбону билан қўшақаринглар. Болаларингизнинг роҳатини кўринг. Собиқ умр йўлдошингиз Ўғилой». Ўша куни кечқурун йўлга чиқдим. Ботиралидан хафамасман. Ким билади, шундоғ қилмаса омон қолмасмиди? Қанча одам ўша Афғонда нобуд бўлиб кетди! Фақат Бахтиёрга ачинаман баъзан. Отаси бўлатуриб отасиз ўсвотти. Майли, катта бўлганда ўзи ҳамма нарсани, тирикчилик, ҳаёт нималигини тушуниб олар. Балки, отаси минам дийдор кўришар? Ўша энди покистонлик, ота бир она бошқа укалари минам борди-келди қилиб кетар? Қаршимасман, қайтанга хурсанд бўламан. Негаки, болалигида отасининг дийдорига тўймаган ўғлим бечора, катта бўлганда тўйсин... Мунирбону, кундошимгаям, Ҳасан-Ҳусан акаларигаям тариқчалик гинам йўқ. Фақат, тоға, иккинчи хотин бўлолмайман, каттаси бўлсамам. Эрнинг қош-қовоғига қараб яшолмаган одам, қандоғ қилиб кундошга чидайди? Феълимам, қонимам исён қилиб юборади. Ботирали уёқда никоҳлаб олган хотини, иккита қўғирчоқдай боласи, ҳовли-жой, дўкони борлигини, қайтиш нияти йўқлигини ўзимми ойим минам дадамга айтиб бердим. Ойим фиғон бўлиб уни қарғадила, уришдила, унга қўшиб маниям уришдила. Этганимни қилганингда бойвучча бўлиб юрардинг, дедила. Аммамми ўғли, ҳалиги, чайқовчи, «Мерседес» оганмиш, икки қаватли данғиллама уй қурвотганмиш. Кулдим. Манга Ботиралидан бўлак ҳеч ким, ҳеч нарса керакмаслигини ҳалиям тушунмабтила. Қайнонамга, умуман, бошқа ҳеч кимга ростини айтмадим. Ростини билишса, кетиб қолади, деб мендан хавотир олишади. Қандоғ кетаман? Қайнонам касалвон одам, уйдан чиқмайди. Иккала қайним ҳали, уста қўлида. Ота касбини танлашган. Шундоғ курсила, хонтахта қилишадики, худди музей дейсиз! Икки-уч йилдан кейин катта бўлиб, ўзлик-ўзи шовут олишади. Ана ўшанда акалари нима қилиб юрганини билишса-билишар. Қайнисийнимам институтни битирсин. Унгача ким қарайди уларга, ман қарамасам? Ҳаммаларига соғ-саломат юрибди, дедим. Аммо асир, дедим. Ҳеч қаёққа шаҳардан чиқиб боролмайди, ҳеч кимга хат ёзолмайди. Яқинда музокара бўлармиш. Асирларни қайтадан масаласи ўшанда кўрилармиш. Ҳаммаларингизга кўпдан-кўп салом, деб юборди, дедим. Ишонишди... Лекин, тоға, бир нарсага ҳеч тушунолмайман. Покистонга бориб келганимам, Ботиралини кўрганим, ўша ёқда у бошқа турмуш қуриб кетганиям худди тушга ўхшайди. Одамни эзадиган, йиғлатадиган туш... Ҳеч ишонгим келмайди. Ҳамма кўрганларим ёлғонга ўхшайди. Намангандаям, Паркатдаям эшик ланг очилиб, Ботирали кириб келаётгандай бўлаверади. Келиб Бахтиёрни кўтаради, бўйнига ўтқазади. Мани бағрига босиб, бошимдан ўпади... Ўйиб-ўйиб билагимни чимчиласамам кўз олдимда пайдо бўлаверади... Биламан, Покистонга бориб келганим туш эмас, ҳақиқат. Барибир ишонгим келмайди. Туш дейман. Туш-а, тоға?\n— Ёшсан. Турмушинг ҳали яхши бўлиб кетади. Ажаб эмас, яхши бир одамни учратасан ҳали...\n"http://www.kutubxona.com/wiki/index.php?title=Oʻlmas_Umarbekov._Mening_oʻgʻilbola_jiyanim_(hikoya)_/_Kiril&oldid=13041" dan olindi


"ЎзАда чиққан мақола буюртма ва очиқ туҳмат" - BBC O'zbek\nImage caption Би-би-си ЎзАда чиққан мақолани тасдиқлата олмади\nҲуқуқбон Сурат Икромов ЎзА агентлиги томонидан ёзилган Гулбозор маҳалласида "экстремист" ушланди деган хабар очиқ туҳмат ва буюртма эканлигини айтмоқда. Би-би-си Ўзбек хизмати олиб борган кичик тадқиқот давомида ахборот агентлиги томонидан чиқарилган хабардаги фактларни тасдиқловчи бирор гувоҳ ёки масъулни тополмади.\n24 ноябр куни "Шайхонтоҳурда экстремист аёл қўлга олинди", деб номланган мақолада "Гулбозор" маҳалласидаги жоме масжидида У. Узоқова томонидан "Ҳизбут таҳрир" ташкилоти варақалари тарқатилгани ҳақида гап боради.\nВарақаларнинг қайси масжид ва қачон тарқатилгани борасида муаллиф ҳеч нарса ёзмаган.\nБи-би-си мақола муаллифи ЎзАнинг республика ахборот таҳририяти бўлим мудири Норгул Абдураимова билан боғланди. Ундан хабарда келтирилган фактлар нақадар текширилгани ва ҳодиса қайси масжидда, қачон бўлгани ҳақида савол берди.\n"Батафсил органларга мурожаат қилиб сўранг, ўртоқ. Мен билган нарсамни ёзганман. Ёзиб ҳам айбдор бўласан одамларга. Албатта, текширилган. ГУВДга мурожаат қилинг топиб беришади. Мен сизга ҳисобот беришга мажбурмасман, ўртоқ", дейди Норгул Абдураимова.\nБи-би-си ЎзА журналистидан маҳкама қарорисиз бир аёлни экстремист дейишга нима асос бўлгани борасида сўраганда Норгул Абдураимова "Сизнинг саволингизга жавоб беришга мажбурмасман. Ман ўша профилактикага бориб, бир айланиб анақа қилганман ўшетларда. Манга машинақа маълумотларни тақдим қилишган", деб жавоб берди.\nЎзА масъулларидан бирининг Би-би-сига айтишича, бу каби мақолаларни Тошкент шаҳар ИИББ ҳар пайшанба куни ўтказадиган брифингларида беради.\n"Биз улардан қўшимча маълумот сўрасак, йўқ дейишади. Ҳаммаси текширилган, дейишгани учун уларни одатда тешириб ўтиришга ҳожат бўлмайди", дейди у.\nМақолани Ўзбекистон Мусулмонлар диний идорасининг muslim,uz сайти "Гулбозордаги масжидда "варақа" тарқатган аёл қўлга олинди", деган сарлавҳа билан кўчириб босди.\nДиний идоранинг матбуот котибиман деб таништирган Комилжон исмли ходим мақола ЎзАдан кўчириб босилгани учун варақа қайси масжидда ва қачон тарқатилгани борасида маълумоти йўқлигини билдирди.\nМасжидлар билан ишлаш бўлимидан Музаффар ҳам варақалар қаерда тарқатилганидан хабари йўқлигини айтди.\n"Тошкент шаҳрида эмас бу. Республиканинг бошқа ерида бўлиши мумкин. Бошқа давлатда", дейди у.\nБи-би-си Шойхонтоҳур туман "Гулбозор" маҳалла фуқаролар йиғини билан боғланиб бу ҳодиса қачон бўлгани ҳақида сўради. Гўшакни кўтарган Дилором опа исмли маҳалла мутасаддиси бу маҳаллада яқин ўртада варақа тарқатилмаганини билдирди.\n"Бу точно бизнинг маҳаллада бўлмаган. Гулободда бўлса керак. Бизда тарқатилса хабаримиз бўларди. Маҳаллада битта "Ҳожа Ахрор Валий" жоме масжиди бор. Тарқатилса биз билган бўлардик", дейди "Гулбозор" маҳалла фуқаролар йиғини масъули.\nБиз "Ҳожа Ахрор Валий" масжиди билан боғландик. Гўшакни кўтарган киши ўзини масжид қоровули эканлигини айтди.\nҚоровулнинг айтишича, масжидда бунақа ҳолат яқин ўртада бўлмаган.\nБи-би-си хабарнинг бош манбаси бўлган Тошкент шаҳар ИИББга боғланишга ҳаракат қилди. Бироқ ходим Би-би-сидан эканлигимизни эшитиши билан гўшакни қўйиб қўйди.\n"Мақола бошдан оёқ туҳмат ва буюртма"\nМақолада 13 ноябр куни Тошкент шаҳар ИИББ Терроризм ва экстремизмга қарши курашиши бошқармаси томонидан ҳибсга олинган Умида Узоқова ҳақида гап боради. Шайхонтоҳур тумани Гулобод маҳалласида доимий пропискада турган 29 ёшли Умида Гулбозор маҳалласида эркаклар намоз ўқишга йиғилганда "Ҳизбут таҳрир" варақаларини конвертга солиб келиб тарқатгани айтилади.\nУшбу ҳодисани яқиндан ўрганаётган ҳамда Умида билан бирга ҳибсда қолаётган 6 кишининг яқинларига ҳуқуқий маслаҳатлар бераётган ҳуқуқ фаоли Сурат Икромов ушбу мақола буюртма эканлигини айтади.\n"Бу ахборот мутлоқо буюртма мақола деб ҳисоблайман. Умида Узоқованинг варақа тарқатган бўлиши мумкин эмас. Узоқова 13 ноябрда ички ишлар органи ходимлари томонидан олиб кетилган. Бу ерда 22 да деб гапириляпти. Иккинчидан мен унинг яқин қариндошлари билан гаплашдим. Улар айтаяптики, Умида Узоқова касалванд экан, доим иситмаси чиқиб юраркан", дейди Сурат Икромов.\nҲуқуқ фаолининг таъкидлашича, милиция диндорларни ноқонуний ушлаб, ноқонуний судлар қилиб 15 суткага қамаган.\n"Энди бу нарса ошкора бўлиб Президент аппарати ва Президентгача етиб келганидан кейин текшира бошлаган. Қарашсаки, аҳволи чатоқ, сувдан қуруқ чиқиш мақсадида мақолани уюштиришган".\nСурат Икромов билан суҳбатни BBC O'zbek хизматининг YouTube каналида тингланг\nСурат Икромовнинг айтишича, куч тизимлари ўз иш ўрнини сақлаб қолиш, мукофот олиш ва юқори лавозимларга кўтарилиш учун бу каби жиноятларни уюштиради.\n"Жиноий ишларни очиб уларни қийноқ орқали бўйнига қўйиш ёки калтаклаб, уриб, қийнаб оппоқ қоғознинг тагига қўл қўйдиришади. Бундай қарасангиз аслида уларнинг ўзи жиноятчи. Милицияларни бугун 50 фоизга қисқартирса жиноятлар икки баробарга эмас, уч баробарга қисқариб кетади. Жиноятни қидириш буларнинг нони. Ҳукумат қаттиқ туриб буларни қисқартирмаса бу тўхтамайди", дейди у.\nҲуқуқ фаоли бу каби жиноятларни уюштираётгани учун ҳуқуқ тартибот органи ходимларини жиноий жавобгарликка тортиш керак дейди.\n"Буларни шу нарсани қилгани учун жиноий жавобгарликка тортиш керак. Ўзбекистон Жиноят кодексида модда бор, 230 чи модда. Уюштирганлар 5 йилгача жиноий жавобгарликка тортилиши керак. Мақолани ёзган журналистни ёлғон, дезинформақия тарқатгани учун жиноий жавобгарликка тортиш керак".\nҲуқуқбон Сурат Икромов Умида Узоқова ва яна 6 диндор ишида Тошкент шаҳар ИИББ Терроримз ва экстремизмга қарши курашиши бошқармасини биринчи бўлиб жавобгарликка тортиш кераклигини урғулади.


Qalampir.uz | Халқ банкидаги ҳақиқий шароит қандай?\nХалқ банкидаги ҳақиқий шароит қандай?\nРеклама\t18 Февраль 11:59 7404\nЖорий йилнинг 14 февраль куни Халқ банки Тошкент шаҳар Амалиёт бўлимида банк томонидан тақдим этилаётган банк хизмат турлари билан журналистларни таништириш мақсадида пресс-тур ўтказилди.\nБанк филиалида бугунги жаҳон андозаларига ва халқаро стандартлар талабига мос келадиган замонавий ва сифатлибанк хизматларикўрсатиб келинмоқда.\nУшбу пресс-турдан асосий мақсад,банк томонидан мижозларга яратилаётган қуйлайликлар, амалга оширилаётган янгиликлар билан таништириш ва кенга оммани хабардор қилишдан иборат.\nХалқ банки юртимиздаги энг кўп тармоққа эга бўлган, энг йирик ва универсал банклардан бири бўлиб, банк томонидан аҳолига ва юридик шахсларга барча турдаги хизматлар кўрсатилиб келинмоқда.\nБанк ўз мижозларига қулайликлар яратиш,уларга тақдим этилаётган банк хизматлари ҳақида тўлиқ ва тушунарли тарзда маълумотлар билан таъминлаш мақсадида, банк хизматлари акс эттирилган махсус китобча тайёрлади.\nКитобча жисмоний шахслар учун алоҳида, юридик шахслар учун алоҳида тайёрланган, банк хизматлари хақида маълумотлар оддий, содда ва тушунарли тарзда ёритилган. Шунингдек, қўшимча маълумотлар учун банк марказий аппаратининг тегишли таркибий бўлинмалари телефон рақамлари кўрсатиб ўтилган.\nЗеро банкнинг асосий мақсади “Халқ ишончи ва фаровонлиги асосий мақсадимиз” шиори асосда ишлаш ва мижозлар ишончини оқлашдан иборат.\nБундан ташқари, Халқ банки томонида мижозларга барча турдаги замонавий банк хизматлари кўрсатилиб, қатор имтиёзлар жорий этилмоқда.\nБанкдан янги ҳисоб рақам очган хўжалик юритувчи субъектлар учун “Мобил банкинг” ҳамда “Интернет банкинг” хизматлари мутлақо бепул.\nХалқ банки хизматлари – “Сиз учун қулай ва ишончли”дир...\nЭнг муҳими, Халқ банки мижозлари ҳисобрақамидаги маблағларни банкнинг “Интернет банкинг” ва “Мобил банкинг”хизматлари орқали банк иштирокисиз ўтказиш имконияти яратилди.\nБизнесингиз –Халқ банки билан ишончли.\nХалқ банки мижозлар учун чексиз имкониятлар яратади...\nЯна бир янгилик, банк мижозлари энди “банкда ресурс йўқ” деган ҳолатларга дуч келишмайди.\nХусусий тадбиркор Наримон Аҳроровнинг айтишича, банкнинг ушбу қулайликлари мижознинг оворагарчилини кескин камайтириб, қулайликларни юзага чиқармоқда.\n"Халқ банки яқинда «24/7 Электрон офис»ларташкилқилди. Ундабизмижозларгаҳафтасигаетти кун, кечаюкундузхизматкўрсатади. Албатта, бу аҳолига ҳамда мамлакатимизга ташриф буюрган меҳмонларга қўшимча қулайликлар яратади", дейди "ArtPalitra" МЧЖ вакили, банк мижози Ҳамро Фатҳуллаев.\n60 миллион сўм пенсия ва нафақа пуллари ўғирлаб кетилди Апрелдан Халқ банки янги қулайликни ишга туширади Халқ банкига янги раис тайинланди “Халқ банки” бошқарувчиси банк ғазнасидан 100000 долларни ўғирлаганликда айбланмоқда Халқ банкининг хизмат автомобили иштирокида ЙТҲ юз берди Халқ банки ходими 161 кишининг пластигидаги пулни ўзлаштирди\n22 Август 13:08 29133\n22 Август 11:55 16724\n22 Август 21:34 13455\n22 Август 17:23 10393\n22 Август 10:32 7872


Темур Кападзе: «Йигитлар зўр ўйнади, улар билан фахрланаман» - 7K.uz\nТемур Кападзе: «Йигитлар зўр ўйнади, улар билан фахрланаман»\nЎз 20-06-2022, 00:19 44\nФутбол бўйича Ўзбекистон U-23 терма жамоаси бош мураббийи Темур Кападзе Осиё Кубоги финали доирасида Саудия Арабистонига қарши кечган ўйиндан (0:2) кейин ўз фикрлари билан ўртоқлашди.\nБугун ғалаба қозониб, бутун халқимизни хурсанд қилмоқчи эдик. Бироқ бу ишни уддалай олмадик. Бунинг учун узр сўрайман. Насиб эмас экан. Барча мухлисларга раҳмат айтамиз. Кейинги турнирларда яхшироқ натижа қайд этишга ҳаракат қиламиз.\nБўриевнинг ўйин ҳақида\nУ ўйин давомида яхши ҳаракат қилди. Бугун ўйин қийин бўлди. Афсуски, мағлубиятга учрадик. Болаларга раҳмат айтаман. Бу бизга катта мактаб бўлди, бу мағлубиятдан кейин янада кучлироқ бўламиз деб умид қиламан.\nАлбатта, бу турнирда ҳамма жамоада чарчоқ бор, айниқса, финалчиларда. Чунки узоқ йўл босиб ўтилади. Бугун болалар борини бериб ҳаракат қилди.\nБу жамоани ташкил қилганимиздан асосий мақсад – Олимпиада. Биз бу турнирда ёшроқ футболчилар билан иштирок этган бўлсак ҳам, яхши натижа қайд эта олдик деб ўйлайман. Бу мусобақада футболчиларни ҳам руҳан, ҳам жисмонан кўриб олдик. Болалар зўр ўйнади, улар билан фахрланаман.\nБир ўйинда қайсидир футболчи яхшироқ ўйнади, қайсидир-да эса бошқаси. Айтишим керак, ҳали янада ўсишимиз керак.\nФутбол шундай нарса – узоқ дам ололмайсиз. Ўйин тугагандан кейин у тарихга киради. Сиз кейинги ўйинга тайёргарлик кўришингиз керак. Тўғри, футболчиларимда руҳий ва жисмоний томонлама бироз толиқиш бор. Лекин ҳаёт давом этади.\nТемур Кападзе, Ўзбекистон U-23 бош мураббийи\nТемур Кападзе: «Йигитлар зўр ўйнади улар билан фахрланаман»


13:03 19.08.2020 (Янгиланган 13:31 19.08.2020)\nЎзбекистондан митинг ва намойишлар маъмурий бинолардан 300 метр узоқда ва фақат 2 соат давомида ўтказилиши мумкин - янги қонун лойиҳаси.\nТОШКЕНТ, 18 авг - Sputnik. Ўзбекистон Ички ишлар вазирлиги митинг ва намойишлар тўғрисида янги қонун лойиҳасини ишлаб чиқиб Норматив-ҳуқуқий ҳужжатларни муҳокама қилиш порталига жойлаштирди.\nЯнги қонун Ўзбекистон Республикасида минтинг ва намойишлар борасида олдин қабул қилинган норматив-ҳуқуқий ҳужжатлардан устун бўлиб, уларда белгланган нормалар ушбу қонунга мувофиқлаштирилади.\nЯнги қонуннинг асосий мақсади - Ўзбекистон Республикаси фуқаролари томонидан митинг, йиғилиш ва намойишларни ташкил этиш ва ўтказиш билан боғлиқ муносабатларни тартибга солишдир.\nЯнги қонунда митинг, йиғилиш, намойиш, кўча юриши, пикет, флешмоб, ва бошқа тушунчаларга батафсил ифода берилган.\nШунингдек митинг ташкилотчиси, митинг иштирокчиси, маҳаллий ҳукумат ҳамда ички ишлар ва миллий гвардия ходимларининг ҳуқуқ ва мажбуриятлари кўрсатилган.\nУндан ташқари, митинглар регламенти - қаерда ва қанча вақт давомида ўтказилиши мумкинлиги, тадбирда белгиланган хавфсизлик қоидалари ҳамда ташкилий харажатлар манбаалари ҳам кўрсатиб ўтилган.\nМитинг ва намойиш ўтказиш учун қуйидаги тартиб белгиланган:\nМитинг ташкилотчиси режалаштирилган санадан 15 кун олдин маҳаллий ижро ҳокимиятига ариза беради.\nАризада митинг шакли, регламенти, иштирокчилар тахминий сони ва мақсади кўрсатилган бўлиши керак. Шунингдек, митингда қўлланиладиган ташвиқот материаллари, митинг ташкилотчиси ёки унинг вакили исми шарифи, фойдаланиладиган техник воситалар, молиялаштириш манбаи ва бошқа маълумотларни ҳам кўрсатиш керак.\nМаҳаллий ҳокимият ушбу аризани 10 иш куни ичида кўриб чиқади ва ИИВ ва Миллий гвардия билан биргаликда митинг ўтказиш учун жой ажратади. Баъзан тадбир регламентига ўзгаришлар ҳам киритилиши мумкин.\nАризачига намойиш ўтказишга рухсат бериш тўғрисида хабар бериш мазмунидаги жавоб хати бир вақтда мазкур тадбирни ўтказишга рухсат берувчи расмий ҳужжат ҳисобланади.\nЯнги қонунда айтилишига кўра, митинг ташкилотчиси - 18 ёшга тўлган бир ёки бир неча Ўзбекистон фуқаролари ёки нодавлат нотижорат ташкилотлари бўлиши мумкин.\nҚуйидагилар митинг ташкилотчиси бўла олмайди:\nсудланган, ва пробация хизмати назоратида бўлган шахслар;\nМитинг, йиғилиш ва намойишларни ташкилий харажатлари ва унинг техник таъминоти - унинг ташкилотчилари ва иштирокчилари томонидан ўз маблағлари ҳисобидан, шунингдек қонунчилик билан тақиқланмаган бошқа манбалар ҳисобидан амалга оширилади.\nХорижий давлатлар, халқаро, хорижий нохукумат ва нотижорат ташкилотлар томонидан, ёҳуд уларнинг топшириғига асосан бошқа шахслар томонидан митинг, йиғилиш ва намойишларни ташкил этиш ва ўтказиш учун молиялаштириш ва мулк тақдим этишга рухсат берилмайди.\nФуқароларни моддий рағбатлантириш эвазига митинг, йиғилиш ва намойишларга жалб қилиш тақиқланади.\nМитинг ўтказиш жойи\nЯнги қонуннинг 15 моддасига мувофиқ, митинг ва намойишлар ИИВ, Миллий гвардия ва маҳаллий ҳокимиятлар билан келишилган ҳолда махсус ажратилган жойларда ўтказилади.\nМитинг ва намойишла ўтказиш мумкин бўлган жойлар қуйидаги бино ва объектлардан 300 метр узоқда жойлашган бўлиши керак:\nдавлат хокимияти ва бошқарув органларининг маъмурий бинолари,\nмаҳаллий ижро этувчи хокимият органлари,\nҳарбийлаштирилган, ўта муҳим ва тоифаланган объектлар\nчет эл дипломатик ваколатхоналар ва халқаро ташкилотлар бинолари;\nсудлар ва жазони ижро этиш муассасалари бинолари;\nҳаво, темир йўл, сув ва автомобиль транспорти тизимига тегишли бинолар, иншоотлар ва ҳудудлар;\nчегара зоналарига ва қўриқлашнинг алоҳида турларига тегишли ҳудудлар;\nижтимоий объектлар жойлашган бино ва ҳудудлар (таълим, тиббиёт, болалар муассасалари ва бошқа муассасалар;\nдафн этиш жойлари ва диний ташкилотлар жойлашган жойлар;\nоммавий ахборот воситалари жойлашган бинолар;\nтарихий ва маданий ёдгорликлар;\nхусусий мулк объектларига тааллуқли бўлган бино ва ҳудудлар.\nАлоҳида ҳолатларда тарихий ва маданий ёдгорликлар ҳисобланган объектлар жойлашган ҳудудларда митинг, йиғилиш ва намойишлар ўтказиш учун жой ажратишда, Ўзбекистон Республикаси Маданият вазирлиги билан мажбурий тартибда келишилган ҳолда рухсат берилади.\nМитинг, йиғилиш ва намойишларни ҳафтанинг иш кунлари соат кундузи 10:00дан 18:00гача вақт оралиғида ўтказишга рухсат берилади.\nБир жойда ва бир вақтнинг ўзида бир объект ёнида икки ёки ундан ортиқ митинг, йиғилиш ва намойишлар ўтказишга рухсат берилмайди.\nМитинг, йиғилиш ва намойишлар давомийлиги икки соатдан ошмаслиги лозим.\nМаълумот учун ушбу қонун талаблари сиёсий партиялар ва бошқа диний ташкилотлар томонидан йиғилиш ва бошқа тадбирларни ташкил этиш ва ўтказилишида юзага келадиган муносабатларга нисбатан татбиқ этилмайди.\nМитинг, йиғилиш ва намойишлар тўғрисидага қонун лойиҳаси билан батафсил қуйида танишишингиз мумкин.


“Тирик тош” - zarnews.uz\nДадахон Муҳаммадиев 1989 йилда Самарқанд вилояти Пахтачи туманида туғилган. Навоий давлат педагогика институти ҳамда Ўзбекистон Миллий университетининг журналистика факультетини битирган. Республика ёш ижодкорларининг Зомин семинари иштирокчиси.\nЯқинда ёш, истеъдодли ижодкорнинг биринчи китоби - “Тирик тош” номи билан Тошкентдаги “Наврўз” нашриётида чоп этилди.\nШеърият барачага маълум ҳодисанинг пайқалмаган жиҳатларини ҳис этиш, уни поэтик жиҳатдан мисраларга жамлашдир. Дадахон Муҳаммадиев айни шундай жиҳатларини ўз ижодида акс эттираётган ёш ижодкорлардан. Унинг ҳам ўз дунёси бор. Жумладан, у “Бошқа дунё” шеърида шундай дейди:\nОсмонни бошимга ташланг майлига,\nМенга зарра зиён етмайди – билдим.\nСизнинг осмонингиз ўзингизники,\nАхир, мен бошқа бир дунёдан келдим…\nШеър ижодкор кўнглининг энг нозик ва инжа ҳиссиётлари, ишқ мўъжизаларидан дунёга келади. Ушбу шеърий тўплам ҳам муҳаббат ва унинг қувончу изтиробларидан яралган “гулдаста” билан бойитилган. Китобдан ўрин олган шеърлар инсон қалбининг сеҳрли ва нозик томонларига, Ватанга бўлган меҳр-муҳаббат, умумбашарий қадриятларни ифода этишга қаратилган шоирнинг дастлабки туйғулари ифодасидир.\nЭзгу ният билан айтиш мумкинки, Дадахоннинг она Ватан, инсонийлик, орият туйғуларини ўзида ифода этган биринчи китобидан ўрин олган шеърлари ўқувчини бефарқ қолдирмайди.


Брюсселда имомларнинг “Мусулмонлар террорга қарши” номли юриши бўлди. Қандай террорга? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n02:14 - Брюсселда имомларнинг “Мусулмонлар террорга қарши” номли юриши бўлди. Қандай террорга?\nЭгаси Алишер Усмонов бўлган Gazeta.ru сайти Бельгияда француз тилида чиқадиган Le Soir (Оқшом) газетасига асосланиб хабар қилишича, кеча Бельгиянинг пойтахти Брюссель шаҳрида 63 нафар имом (“Оқшом” газетаси 63 имом деган, аммо Gazeta.ru сайти 60 дебди) “Мусулмонлар террорга қарши” номли юриш ўтказибди. Бу юриш Европа бўйлаб ўтказилаётган террорга қарши юришнинг бир парчаси экан. Бельгия Ички Ишлар Вазири ҳам имомларнинг юришига қўшилибди, улар биргаликда ўтган йили шаҳар аэропорти ва метросида уюштирилган терактларда ҳалок бўлган 32 кишинининг хотирасига ҳурмат кўрсатишибди.\nБу юришлар 14 июль куни 3,5 млн мусулмон ҳам яшайдиган Францияда битар экан.\nИмомларнинг террорга қарши чиқишлари мақтовга сазовор воқеа. Аммо, улар “террор” деганда нимани тушунадилар? Табиий, европаликлар исломий терроризмга қарши юриш қилмоқдалар. Имомлар ҳам шундайми? У ҳолда “исломий терроризм” деганда нимани тушуниш керак? Имомлар ўзини Халифалик деб айтаётган, аммо Европа “террористик ташкилот” деб баҳолаётган ИШИДга ҳам қаршиларми?\nХўш, ИШИДнинг нимаси террористик? ИШИДчилар Ислом динининг талаблари бўйича Ироқ ва Сирияни ўзларича исломий давлатларга айлантирдилар ва Ислом динининг талабига кўра, уларни Халифаликка бирлаштирдилар, Ислом динининг талабига кўра, ҳаммани Шариат билан яшашга ўтказдилар, қарши бўлганларни ўлдирдилар. Қўлларига тушган кофирларни мусулмон динига ўтказиш учун ҳаракат қилдилар, қабул қилганларни қўйиб ҳам юбордилар, қабул қилмаганларни, саҳобалар қилгани каби, калласини кесдилар. Бунинг нимаси террор? Муҳаммад пайғамбар 10 йилча мажбуран Мадинада яшагандан кейин, 10 минг аскар билан келиб, ҳали кичгинагина шаҳарча бўлган Маккани қуршаб олиб, маккаликлардан Ислом динини қабул қилишни талаб қилган. “Йўқ” жавобини олгач, мадиналиклар икки маккаликни ўлдиришган, маккаликлар қирғин бўлишдан қўрқиб, Ислом динини қабул қилишган. Ислом динига кўра, буларнинг ҳаммаси террор эмас, Ислом динининг талаблари бўйича, минг афсуски, қон ҳам тўкиб қилинаётган оддий ҳаракатлардир.\nШундай экан, тахмин қилиш мумкинки, Европада исломга қарши кайфият кучайиб бораётгани, бу кетишда жаннатсимон Европадан кетишга мажбур бўлишларини тушуниб қолган имомлар, ўзларича европаликларни лақиллатишган ва қандайдир мавҳум террорга қарши юриш қилишган.\nАслида, имомларнинг усталигига “Офарин!” дейиш керак. Аммо, аҳмоқ ҳам тушунадики, яна озгина вақт ўтгач, ислом терроризмини илдизлари - “Бирлик” лидери Абдураҳим Пўлат 2015 йилнинг бошида ўша пайтдаги АҚШ Президенти Барак Обамага ёзган хатида айтганидек – Қуръоннинг хато тафсиридан келиб чиққан Ислом динининг хато тушунчаларида, тўғрисини айтсак, Ислом динининг ўзида эканлигини Ғарб ҳам тушуниб етади ва Исломга қарши ҳаракат йўлига ўтади. Ана ўшанда ҳамма мусулмонлар ва имомларнинг “ҳолига вой” дейишга тўғри келади.\nВоқеаларни бу даражага олиб бормасликнинг ягона йўли, Ислом динида фурнадаментал ислоҳотлар ўтказиш ва Ислом дини дунёвийлик/секуляризм принципини тан олишига эришишдир. Ана ўшанда, ислом терроризми ҳам, сунний-шиа қарама-қаршилиги ҳам ўзидан ўзи тугайди. Бундан ташқари, ҳозир жаҳоннинг энг қолоқ ва қашшоқ қисми бўлган Ислом дунёси ривожланишга бошлайди, қашшоқликдан қутилади.\nРасмда – Брюсселдаги юришда қатнашган гўёки ақлли, аслида, ақлсиз имомлар.


DataLife Engine > Версия для печати > 2017 йил 12-июндаги ўтказилган тадбирлар хаќида\nDataLife Engine > Umumiy, talim > 2017 йил 12-июндаги ўтказилган тадбирлар хаќида\n12-06-2017, 17:46. Разместил: admin Қўқон шаҳридаги “Баркамол авлод” болалар марказида “Ёз ўтмоқда соз” мавзусида расмлар танлови бўлиб ўтди. Танловда 45 нафар тўгарак аъзолари қатнашдилар.\nБешариқ туманидаги 6, 13, 9, 29-сонли умумий ўрта таълим мактабларида 148 нафар ўқувчилар, 148 нафар педагог-ходимлар 950 нафар ота-оналар иштирокида “Буюк келажагимизни мард ва олийжаноб халқимиз билан бирга қурамиз” мавзусида маънавий-маърифий тадбир ташкилланиб, унда Ўзбекистон ёзувчилар уюшмаси аъзоси Қозоқбой Юлдашев, Ўзбекистонда хизмат кўрсатган артист Мансурхон Нурматов, “Муқимий” номидаги мусиқа драмма театри актиёрлари Меҳмонали Салимов, мусиқа драмматеатри актёрлари Мехмонали Салимов, вилоят ёзувчилар уюшмаси аъзоси Абдуманон Мансуровлар ўз фикр мулоҳазалари билан иштирок этидлар. “Баркамол авлод” болалар марказида ташкил этилган соғломлаштириш марказида 4 нафар тўгарак иш олиб борди. Марказ тўгарак аъзолари ўртасида “Ёз ўтмоқда соз” шиори остида расмлар танлови ўтказилди. Шуниндек, марказда “Шахмат-шашка”, “Югуриш”, “Узунликка сакраш” каби спорт мусобақалари ўтказилди. Ўтказилган тадбирларда 75 нафар ўқувчилар иштирок этдилар.\nТошлоқ туманидаги 1-умумий ўрта таълим мактабида ташкил этилган “Бинафша” оромгоҳида “Эртаклар оламидаги қаҳрамонлар” мавзусида саҳна кўринишлар тайёрланиб намойиш этилди, унда 100 нафар дам олувчи болалар иштирок этдилар. 3-умумий ўрта таълим мактабида 100 нафар дам олувчи ўқувчи-ёшлар иштирокида “Ғунча” номли кундузги оромгоҳда “Зукколар беллашуви” интелектиуал савол жавобли баҳс-музокара ўтказилди. 17-умумий ўрта таълим мактабининг “Жажжи юлдузлар” болалар оромгоҳида 100 нафар ўқувчилар иштирокида “Қувноқ китобхонлар” мавзусида шеърхонлик кечаси ташкилланди. Шунингдек, Тошлоқ тумани “Баркамол авлод” болалар марказида “Оила хамшираси” тўгараги аъзолари иштирокида “Соғлом авлод - келажак пойдевори” шиори остида давра суҳбати, ҳамда “Оқ олтин” стационар оромгоҳида деворий газеталар кўрик-танлови ўтказилди. Танловда 50 нафар ўкувчилар иштирок этдилар.\nДанғара тумани “Баркамол авлод” болалар маказидаги соғломлаштириш марказида 6 та тўгарак фаолият юритмоқда. Марказдаги ўқувчилар ўртасида “Маҳаллам тарихини ўрганаман” шиори ортасида иншолар танлови бўлиб ўтди. Танловда 40 нафар ўқувчилар иштирок этди. Туманда ташкил этилган кундузги оромгоҳларда турли мавзулардаги спорт мусобақалари ўтказилди. Унда 130 нафар ўқувчилар иштирок этдилар;\nБувайда туманидаги 3-сонли умумий ўрта таълим мактабининг “Лочин” болалар оромгоҳида “Ёшлар соғлом турмуш тарзи тарафдоримиз” доирасида спорт мусобақалари ўтказилди. 31-умумий ўрта таълим мактабининг “Зиё” “Гиёҳвандлик аср вабоси” мавзусида 20 нафар ўқувчилар, 12 нафар педагоглар, 35-умумий ўрта таълим мактабида “Ўз уйингни ўзинг асра” мавзусида 50 нафар ўқувчилар, 12 нафар педагоглар, 49-умумий ўрта таълим мактабида “Таълим -тарбия самарадорлигини оширишда ота-оналарнинг вазифалари” мавзусида мавзусида давра суҳбатлари ҳамда спорт мусобақалари ташкил этилди. “Баркамол авлод” маркази педогог ходимлари “Бувайда ёшлар орзуси” стационар оромгоҳининг очилиш маросимида барча тўгарак аъзолари томонидан тайёрланган ижодий ишлар кўргазмалари билан иштирок этдилар. Очилиш тадбирида 250 нафар ўқувчи-ёшлар 15 нафар педагоглар иштирок этди;\nҚўштепа туманидаги 8-умумий ўрта таълим мактабининг “Ёшлик” болалар оромгоҳида 110 нафар ўқувчилар, 55 нафар ўқитувчилар иштирокида “Гиёҳвандликка қарши кураш” мавзусида, 14-умумий ўрта таълим мактабининг “Ёшлик” болалар оромгоҳида 60 нафар ўқувчилар, 15 нафар ўқитувчилар иштирокида “Ўзбекистон Ватаним маним” мавзусида мусиқий тадбир, 23, 38, 45-сонли умумий ўрта таълим мактабларида “Биз соғлом турмуш тарзи тарафдоримиз” шиори остида спортнинг волейбол, футбол ҳамда шахмат-шашка турлари бўйича мусобақалар ташкил этилди. “Баркамол авлод” болалар марказида спорт уйинларидан “Шахмат-шашка”, “Югуриш” мусобақалари ташкил этилди. Мусобақада 65 нафар ўқувчилар қатнашдилар. Тумандаги кундузги оромгохларда “Биз соғлом турмуш тарафдоримиз” мавзусида расмлар танлови бўлиб ўтди. Танловда 45 нафар ўқувчилар иштирок этдилар;\nҚувасой шаҳридаги 1-умумий ўрта таълим мактабининг “Ёшлик” болалар оромгоҳида 125 нафар ўқувчилар, 15 нафар педагог-ходимлар иштирокида “Соғлом турмуш тарзи ҳаётимиз асоси” мазусида спортнинг шахмат, шашка турлари бўйича мусобақа, 6-умумий ўрта таълим мактабининг “Камалак” болалар оромгоҳида 150 нафар ўқувчилар, 13 нафар педагог-ходимлар иштирокида “Гиёхвандлик аср вабоси” мавзусида, 10-умумий ўрта таълим мактабининг “Камалак” болалар оромгоҳида 156 нафар ўқувчилар, 19 нафар педагог-ходимлар иштирокида “Оммавий маданиятни салбий оқибатлари” мавзусида, 13-умумий ўрта таълим мактабининг “Болажон” болалар оромгоҳида 6 нафар педагог-ходимлар, 102 нафар ўқувчилар иштирокида “Мобил телефонларни зарарли оқибатлари” мавзусида давра суҳбати, 1-БЎСМ да 14 та мактабгача таълим муассасаларидан 170 нафар тарбияланувчилар иштирокида “Соғломжон полвонжон” спорт мусобақалари ташкил этилди;\nБағдод туманидаги 1-умумий ўрта таълим мактабининг “Ёшлик” болалар оромгоҳида 110 нафар ўқувчилар, 55 нафар ўқитувчилар иштирокида “Гиёҳвандликка қарши кураш” мавзусида, 22-умумий ўрта таълим мактабининг “Ниҳол” болалар оромгоҳида 75 нафар ўқувчилар, 12 нафар ўқитувчилар иштирокида “Ёшларни жиноятчилик йўлига кириб қолишни олдини олиш” мавзусида тадбир ташкил этилди. “Баркамол авлод” болалар марказида 6 нафар тўгарак раҳбари машғулот дарларини олиб бордилар ҳамда марказда ободлаштириш ишлари олиб борилди. “Ўлкашунослик ва экология” йўналиши томонидан кўргазмалар ташкил этилди. “Бадиий ижодиёт” йўналиш тўгараги аъзолари ўртасида “Биз мустақил юрт фарзандларимиз” шиори остида кўрик танлов ўтказилди. “Оила ва саломатлик” тўгараги аъзолари ўртасида “Биз гиёхвандликка қаршимиз” мавзусида давра суҳбати ўтказилди. Тадбирларда 120 нафар ўқувчилар иштирок этдилар;\nОлтиариқ тумани “Баркамол авлод” болалар марказида тўгарак раҳбарлари ва аъзолари ўртасида спорт мусобақалари ташкил этилди. “Бадиий ижодиёт” йуналиши тўгарак аъзолари ўртасида “Ёш мусиқачилар” кўрик танлови ўтказилди. Танловда 50 нафар ўқувчилар иштирок этдилар;\nЁзёвон туманидаги 2-умумий ўрта таълим мактабининг “Хумо” болалар оромгоҳида 64 нафар ўқувчилар ҳамда 15 нафар педагог-ходимлар иштирокида “Гиёвандлик ёмон иллат” мавзусида, 13-умумий ўрта таълим мактабининг “Райҳон” болалар оромгоҳида 32 нафар 7-8-синф ўқувчилар, 14 нафар педагог-ходимлар иштирокида “Диний экстремизмга қарши кураш” мавзусида, 29-умумий ўрта таълим мактабининг “Ғунча” болалар оромгоҳида 28 нафар ўқувчилар, 16 нафар педагог-ходимлар иштирокида “Ўз уйингни ўзинг асра” мавзусида давра суҳбатлари ташкил этилди. “Баркамол авлод” болалар марказида ўқувчиларни бўш вақтини мазмунли ташкиллаш мақсадида “Менинг севимли уйим” мавзусида асфальтга расм чизиш мусобақаси бўлиб ўтди. Мусобақада 200 нафар ўқувчилар иштирок этдилар;\nЎзбекистон туманидаги 2-умумий ўрта таълим мактабининг “Шодлик” болалар оромгоҳида 75 нафар ўқувчилар иштирокида “Маънавият – эзгуликка етаклайди” мавзусида давра суҳбати, 17-умумий ўрта таълим мактабининг “Парвоз” болалар оромгоҳида 92 нафар ўқувчилар иштирокида “Биз буюк юрт фарзандларимиз” мавзусида маънавий-маърифий тадбир, 25-умумий ўрта таълим мактабида 110 нафар ўқувчилар иштирокида “Спорт – соғлик гарови” шиори остида спорт мусобақаси ташкил этилди. “Баркамол авлод” болалар марказида соғломлаштириш дастурига мувофиқ ўқувчиларнинг соат 7:30 дан 8:30 гача бадантарбия машғулоти, 9:10 дан 10:40 гача тўгарак машғулотлари, 10:45 дан 11:45 гача “Қувноқ стартлар” спорт мусобақалари, 11:45 дан 12:00 гача кузатиш ишлари олиб борилди;\nФарғона туманидаги 2-умумий ўрта таълим мактабининг “Кўксув” болалар оромгоҳида 98 нафар ўқувчилар, 18 нафар пеадагог-ходимлар иштирокида “Ёз ўтмоқда соз” мавзусида расмлар танлови, 38-умумий ўрта таълим мактабининг “Орзу оромгоҳида” 190 нафар ўқувчилар иштирокида “Соғ танда – соғлом ақл” шиори остида спорт мусобақалари ташкил этилди. “Баркамол авлод” болалар марказида 3 нафар тўгарак раҳбари ҳамда тўгарак аъзолари иштирокида “Гиёҳвандлик - аср вабоси” мавзусида “Деворий газеталар” танлови бўлиб ўтди. Танловда 80 нафар ўқувчилар иштирок этдилар. Тумандаги кундузги оромгоҳда “Иқтисодий-сиёсий” кун муносабати билан АРМда маънавий-маърифий тадбир ташкил этилди. Тадбирда 40 нафар ўқувчилар иштирок этдилар;\nУчкўприк тумани “Баркамол авлод” болалар марказида 17 та тўгараклар фаолият юритиб келмоқда. Марказда ўқувчилар ўртасида миллий спорт ўйинларидан бири “Арқон тортиш” спорт ўйини ўтказилди. Ўқувчилар ўртасида “Табиатни муҳофаза қилиш” бўйича давра суҳбатлари ташкилланди.\nҚува тумани “Баркамол авлод” болалар марказида “Китоблар дўстлик оламига етаклар” мавзусида тўгарак аъзолари ўртасида давра суҳбати бўлиб ўтди. Тадбирла 89 нафар ўкувчилар иштирок этдилар. Шунингдек, марказдаги “Тасвирий санъат” тўгараги раҳбари иштирокида “Биз соғлом турмуш тарзини танлаймиз” шиори остида расмлар танлови бўлиб ўтди. Танловда 50 нафар ўқувчилар иштирок этдилар.


Ажримлар бир зумда содир бўлмайди, никоҳдаги босим ва тушунмовчиликлар ўзоқ муддат давомида етилади, яъни бу узоқ давом этадиган жараёндир, унга ўз вақтида чора кўрилмаса, инсон никоҳидан маҳрум бўлиши мумкин. Оилавий ҳаётда иттифоқни бузадиган бир нечта хавотирли қўнғироқлар мавжуд, улар юзага келганда эҳтиёт бўлиш ва кечиктириб бўлмас чораларни кўриш керак бўлади.\n1. Эр – хотинлардан бири ажрим ҳақида кўп ўйлайди\nАмалиёт шуни кўрсатадики, аксар ажрашган инсонлар у содир бўлишидан анча илгари ажрим ҳақида узоқ муддат давомида ўйлашган. Ажрим ҳақида ўйлаётган инсон муаммони ажралиш йўли билан ҳал қилишга диққатини қаратган бўлади ва ўзини шунга тайёрлайди. Ва агарда инсон ажралишни истамаса, биринчи навбатда у бу ҳақида ўйлашни тўхтатиши лозим. Агарда турмуш ўртоғингиз кўпинча шу ҳақда ўйлашини сезсангиз, унга ажрим сабабли нималарни йўқотишингизни ва нималардан маҳрум бўлишингизни тушунтиринг.\nАжралиш ва кетиш ҳар доим энг осони бўлган, кейин ҳам ўзга келишмовчиликлар бўладиган бошқа инсонлар бўлади ва бу сўнгсизликка қадар давом этиши мумкин, лекин Аллоҳ Таоло бизларни жуфтларимиз билан тотувликда, ўз иззат – нафсимизни енгган ҳолда муносабат қуришимиз ва Унинг розилиги учун тил топишишимиз учун яратган.\n2. Сиз мулоқот қилмайсиз\nАгар никоҳдаги мулоқот “салом - ҳайр” ва “овқат ейсанми” каби кундалик иборалардан иборат бўлса, сиз ўз ҳиссиётларингиз билан ўртоқлашмасангиз, қалбан суҳбатлашмасангиз, қувончни бирга баҳам кўрмасангиз, ҳушёр бўлинг: сизнинг никоҳингиз ажрим бўсағасида. Соғлом мулоқотсиз никоҳингизнинг ютуққа эришиши даргумон.\nБу муаммони қандай ҳал қилиш керак? Ҳар қандай муаммони ҳал қилиш уни тан олишдан бошланади. Турмуш ўртоғингизга дўст бўлишга ва кўнгилдагилар билан ўртоқлашишга ҳаракат қилинг, худди дўстлардай эшитиш ва устидан кулмаслик қобилиятига эга бўлинг. Ўзингиздан бошланг, фикрларингиз, орзуларингиз ва ҳисларингизни баён қилинг, агарда орангизда муҳаббат бўлса, муз эриб кетади ва сиз илгаригидай яқин бўласиз.\n3. Сиз кўп баҳслашасиз\nМулоқот йўқлигидан ҳам ёмонроқ нима бўлиши мумкин? Бу ёмон мулоқот, доимий жанжаллар ва муносабатларга ойдинлик киритишга уринишлар. Агар сиз мунтазам бир – бирингизга бақираётган, баланд овозда гаплашаётган бўлсангиз, никоҳингиз ҳалокатга маҳкум. Барча жуфтликлар вақти – вақти билан жанжаллашиб туради, бу оилавий ҳаётнинг бир бўлаги. Лекин баҳслар доимий бўлса, сиз шахсиятга ўтиб, бир – бирингизни ҳақоратлаб, камситаётган бўлсангиз, бу хавотирли аломатдир. Агарда бу муаммо сиз учун муҳим бўлса, ишни ўзингиздан бошланг, турмуш ўртоғингиз ўзгаришини кутманг, унга ҳурмат кўрсатинг.\n4. Сиз вақтни бирга ўтказмайсиз\nАгар биргаликда вақт ўтказишдан кўра бошқа жойларга боришни танласангиз ва ҳар қандай имкониятда уйдан кетишни кўзласангиз, бу хавотирли белги. Эр – хотинлар биргаликда вақт ўтказмаса ва бирон машғулот билан шуғулланмаса, улар ўзаро совий бошлашади ва бир – бирларидан узоқлашишади, бу ўз – ўзидан тўридан – тўғри ажримга олиб боради. Агар сиз никоҳингиз аянчли тарзда якунланишини хоҳламасангиз, бир – бирингизга кўпроқ вақт ажратинг.\nУмуман олганда ажрим яхши нарса эмас, у инсонни изтиробга солади ва унинг одатий турмуш тарзини парчалайди. У, шунингдек, жамиятга ҳам салбий таъсир этади. Лекин ҳаёт шундай, баъзида икки инсон шунчаки биргаликда яшай олмайди, Қуръон оятлари, маслаҳатлар ва бошқа нарсалар ҳам ёрдам бера олмайди ва бу ҳолда улар учун энг яхшиси ажралишдир.\nШунга қарамасдан, инсон Аллоҳ Таоло ҳузурида энг қимматли бўлган оиласини кучи етганича сақлаб қолишга ҳаракат қилиши керак. Эркак киши аёлига яхши муносабатда бўлишга интилиши ва унинг баъзи қилиқларига кўз юмиши лозим.\n«Агар уларни ёқтирмасангиз, шоядки, Аллоҳ сиз ёқтирмаган нарсада кўпгина яхшиликларни қилса” (Нисо сураси, 19).\nАёллар эрларига итоат қилиши ва уларга ҳурмат билан муносабатда бўлишлари лозим:\n“Солиҳа аёллар–итоаткор ва Аллоҳнинг ҳифзи-ҳимояси бўйича ғойиб(эр)ларининг муҳофазасини қилувчилардир (Нисо сураси, 34).


Бу ҳақда kun.uz сайти ўз манбасига таяниб хабар қилди. Айтилишича, 10 минг сўмлик номиналдаги янги банкнотлар март ойида муомалага чиқарилади, шу кунда банк бу йўналишдаги ўз вазифаларини бажариб бўлган ва банкнот босмахонага бериш босқичида турибди.\nМаълум қилинишича, янги купюра дизайни аввалги хабарларда тахмин қилинганидек бўлмайди, яъни унда инсон сурати акс этмайди ва дизайн бўйича анъана давом эттирилади.\nБундан аввалги хабарларда кўп эҳтимол билан Ўзбекистоннинг биринчи президенти Ислом Каримов сурати бўлиши айтилганди.\nҚайд этилишича, Марказий банк Сенатга 3 хил дизайндаги купюрани тақдим этганди. Эҳтимол, шу намуналардан бирида Ислом Каримов суратини банкнотда акс эттириш таклиф этилганди.\nМарказий банк маълумотига кўра, банкнот босмага топширилишидан олдин банк сайтида унинг сурати ва бошқа маълумотлар эълон қилинади.


17:34 / 24.11.2016 8603\n22 ноябрь сешанба кунидан бошланган ўрмон ёнғинлари Исроил узра тарқалмоқда. Бунга, икки ойдан бери давом этган қурғоқчилик ва кучли шамол эсаётгани сабаб қилиб кўрсатилмоқда. У 24 ва 25 ноябрь кунлари ҳам давом этилиши кутилаяпти, деб ёзмоқда Haaretz газетаси.\nУчинчи кундан бери давом этаётган даҳшатли ёнғинлар туфайли Исроил шимолидаги ўн минглаб аҳоли зудлик билан хавфсиз жойларга кўчирилаётгани хабар қилинмоқда.\nИсроил жамоат хавфсизлиги вазири Гилад Эрдан сўзларига кўра, икки ойдан бери давом этган қурғоқчилик туфайли юз берган ёнғинлар, кучли шамол сабабли ҳафта охири ва келаси ҳафтада ҳам давом этиши мумкин.\n24 ноябрда Россия президенти Владимир Путин билан телефон орқали суҳбатлашган бош вазир Бенжамин Нетаняҳунинг айтишича, Россия раҳбари зудлик билан алангага қарши курашишда ёрдам бериш учун иккита Be-200 самолётларини юборишини билдирган. Туркия раҳбарияти ҳам Греция, Италия, Хорватия ва Кипр ҳукуматлари билан бирга ёнғинга қарши курашда ёрдам беришини маълум қилган. Шу билан жами 10та самолёт Исроилга келиши кутилмоқда.\nМамлакат шимолидаги Ҳайфа шаҳрида бир неча йўллар ва мактаблар ёпилган, ўн минглаб кишилар кўчирилиши эълон қилинган. Ҳайфа университети ҳам кўчирилаётгани айтилмоқда.\nШаҳар ҳокими Ёнаҳ Яҳавнинг Channel 2 TV телеканалига берган интервьюсида айтишича, шаҳарнинг бир неча ҳудудида ёнғин қайд этилган. Унинг сўзларига кўра, ёнғинлардан бирига, саноат ҳудудида сигарета қолдиғининг эҳтиётсизлик билан ёқилғи ва тез ёнувчи суюқликлар яқинига ташлангани сабаб бўлган. Шундан сўнг, аланга катта суръатларда қуриб қолган дарахтлар ва ўсимликларни ўз домига торта бошлаган.\nШу билан бирга, мамлакат жанубий туманларида ҳам бир неча аланга ўчоқлари аниқланган ва уларга қарши кураш давом эттирилмоқда.\nҲиндистондаги авиашоуда 300 та транспорт воситаси ёниб кетди\nШайхонтоҳурдаги уйда ёнғин: бир киши ҳалок бўлди


Ўзбекистонда иккита аэропорт туман сабаб фаолиятини тўхтатди | Qalampir.uz\nЎзбекистонда иккита аэропорт туман сабаб фаолиятини тўхтатди\nЖамият\t29 Декабрь 2021 12:55 5195\nБугун, 29 декабрь куни Наманган ва Андижон аэропортларини қалин туман қоплагани сабаб самолётлар парвозларни амалга оширолмади. Бу ҳақда “Uzbekistan Airports” Матбуот хизмати хабар берди.\nҚайд этилишича, кучли туман туфайли кўриш масофаси 50 метргача пасайган. Натижада “Урал” авиакомпаниясининг Қозондан парвоз қилган SVR2161 рейси соат 08:48 да Наманганга қўна олмай, Тошкентдаги захира аэродромига йўналтирилган.\nЯна бир - HY9620 рейси ҳам ноқулай об-ҳаво шароити туфайли Наманганга қўна олмаган ва Фарғонадаги захира аэродромга жўнаб кетган.\nАндижон аэропортида ҳам худди шундай ҳолат кузатилган. “Uzbekistan Airways” авиакомпаниясининг Москвадан учган HY-622/621 рейси соат 10:45 да белгиланган аэропортга қўна олмай, Фарғонадаги захира аэродромга жўнатилган.\n“Метеорология хизмати прогнозларига кўра, ушбу аэропортлар об-ҳаво шароити туфайли тахминан соат 14:00 гача ёпилади. Режалаштирилган барча рейслар энг яқин захира аэродромларга йўналтирилади”, дейилади компания хабарида.\n15 Январь 22:19 80398\n14 Январь 17:30 73933\n15 Январь 22:39 42261\n14 Январь 09:52 34458


Audi Cup мусобақасининг финалидан ўрин олган “Тоттенхэм” – “Бавария” учрашуви ўз якунига етди. Мюнхенда бўлиб ўтган баҳсда лондонликларнинг қўли баланд келди.\nУчрашувнинг 19-дақиқасида Эрик Ламела “шпорлар”ни олдинга олиб чиққан бўлса, иккинчи бўлим дебютида Кристиан Эриксен ҳисобни оширди. 61-дақиқада Арп мюнхендикдарнинг биринчи голини урди. Ўйин якунланиши арафасида Дэвис мувозанатни тиклади.\nШу тариқа, асосий вақт дуранг билан якунлангач, пенальтилар серияси белгиланди. Унда омад инглизларга кулиб боқди.\nТоттенхэм Англия – Бавария Германия – 2:2 (1:0, 1:2) пенальти – 6:5\nГоллар: 1:0 – Ламела (19), 2:0 – Эриксен (50), 2:1 – Арп (61), 2:2 – Дэвис (82).\n«Тоттенхэм»: Льорис (Гассанига, 46), Уокер-Питерс (Фойт, 46; Марш, 80), Санчес (Алдервейрелд, 46), Вертонген (Танганга, 46), Роуз (Уайи, 46), Уинкс (Скипп, 46), Сиссоко (Георгиу, 84), Алли (Кейн, 46), Ламела (Эриксен, 46), Нкуду (Сон Ҳин Мин, 46), Лукас (Роулс, 75).\nБавария Тоттенхэм Халқаро мусобақалар


Ўқувчи-қизлар саммити якунланди\n2019.03.26 | Янгиликлар\nСамарқанд шаҳрида ўтказилаётган ўқувчи-қизлар саммитининг 25-26 март кунларидаги машғулотлари янада қизиқарли тус олди.\nХусусан,иштирокчиларнинг келажакда касб-ҳунар сирларини пухта эгаллаши, уларнинг муайян соҳаларда фаол ва ташаббускорлик билан фаолият кўрсатишлари учун бугундан пойдевор ўрнатиш мақсадида Регистон майдонида ҳунармандчилик маҳсулотлари ярмаркаси ташкил этилди. Савдо ярмаркасида ўқувчи-қизларнинг ўз қўллари билан ясаган заргарлик буюмлари, зардўзлик маҳсулотлари, қўғирчоқ ва ўйиб ишланган бежирим буюмлар кўргазмаси чет эллик сайёҳлар эътирофига сазовор бўлди.\n- Мен мазкур савдо ярмаркасида ўзим ясаб келган қўғирчоқларим билан иштирок этдим, - дейди наманганлик иштирокчи Муштарий Муҳаммадалиева. - Франция, Италия каби давлатлардан ташриф буюрган меҳмонлар миллий услубда ясаган қўғирчоқларимни қизиқиш билан томоша қилди.\nШунингдек, кўп йиллардан буён оилавий тадбиркорлик билан шуғулланиб келаётган ўқувчи-қизларнинг қўл меҳнатлари ҳам ҳунармандчилик ярмаркасидан ўрин олди.\n- Оиламиз билан тўрт йилдан буён миллий ва юмшоқ ўйинчоқлар ясаймиз. Буни менга кекса момом Онапошша Отажонова ўргатган. Ҳозирда тадбиркорлик орқали беш нафар аёл-қизларни иш билан таъминлаганмиз. Мазкур саммитда ўзимнинг 500 га яқин ўйинчоқларим билан қатнашдим. Мақсадим - келажакда ўзбек миллий ўйинчоқлари савдосини дунё миқёсида кенг йўлга қўйиш, - дейди хоразмлик иштирокчи Наргиза Каримова.\nКуннинг иккинчи ярмида иштирокчилар Самарқанд давлат университети ҳамда Тошкент ахборот технологиялари университети Самарқанд филиали фаолияти билан танишишди. Сўнгра ишлаб чиқариш ва саноат корхоналарига ташриф буюриб, тадбиркор ва ишбилармон хотин-қизларнинг меҳнат фаолияти ҳақида маълумотга эга бўлишди. Шу билан бирга, ўқувчи-қизларга “Самарқанд-Бухоро ипак гилам” ҳамда “Амин инвест”қўшма корхоналари ҳамда “Dilimax” меҳмонхонаси, “Бибихоним” ўқув маркази фаолияти ҳақида батафсил маълумотлар берилди.\nСаммит доирасида Ўзбекистон Республикаси Олий Мажлиси Қонунчилик палатаси депутатлари билан бўлган учрашувда иштирокчиларининг мурожаатлари тингланди. Мазкур учрашувда таълим ва ижтимоий соҳаларда хотин-қизларни қўллаб-қувватлаш йўналишида амалга оширилаётган ишлар, ютуқ ва камчиликлар, жойлардаги муаммо ва уларнинг ечимлари бўйича амалга оширилаётган ислоҳотлар ҳақида фикр алмашилди.Учрашув сўнгида умумий ўрта таълим мактабларидаги “Қизларжон” клубларининг кейинги фаолияти, истиқболдаги режалар белгилаб олинди. Саммит резолюциясини қабул қилиш маросимидан сўнг тантанали ёпилиш маросими ва байрам кечаси ташкил этилди.\n26 март куни саммит иштирокчилари Самарқанд шаҳридаги тарихий обидалар ва зиёратгоҳлар бўйлаб саёҳат қилишди. Амир Темур мақбараси, Бибихоним мадрасаси, Ҳазрати Хизр мажмуаси, Имом Бухорий ёдгорлик мажмуаси ва илмий-тадқиқот маркази, Мирзо Улуғбек расадхонаси ва музейида бўлиб, улуғ аждодларимиз маданий мерослари билан танишишди.\nЖорий йилнинг 23 март куни Самарқанд шаҳрида “Илм-фан – келажак пойдевори” шиори остида бошланган “Қизларжон” ўқувчи-қизлар саммити бугун 26 мартда ўз ишини якунлади.


Қурбон ҳайит ва Рамазон ҳайит байрамларида 3 кун дам олинади\nБундан ташқари, халқимизнинг маънавий ҳаётида олижаноблик, миннатдорчилик, эзгулик, раҳмдиллик, ҳамжиҳатлик фазилатлари белгиланишида муқаддас Қурбон ҳайит ва Рамазон ҳайит байрамларининг муҳимлиги ва аҳамиятини инобатга олган ҳолда, миллий-маънавий қадриятларимизни юксалтириш ва сақлаб қолиш мақсадида 2018 йилдан бошлаб айрим дам олиш кунларини байрам кунларига яқин бўлган иш кунларига қўчириш ҳисобига узлуксиз уч кунлик дам олиш кунлари белгиланиши кўзда тутилмоқда. ЎзА берган хабарда ҳайит кунларининг аниқ санаси айтиб ўтилмаган. Бироқ Президент фармонида 2018 йилда қуйидаги дам олиш кунлари кўчирилиши белгиланган. Улар:\n26 август – якшанба 24 август – жумага кўчирилади.\nМаълумот учун, 2018 йилда Рамазон ҳайити 15 июнь санасига тўғри келса, Қурбон ҳайити эса 22 август саналарига тўғри келиши айтилмоқда.\n3343 марта ўқилди\nДругие материалы в этой категории: « Шавкат Мирзиёев кимё саноати вакиллари билан учрашди\tВакилларимиз хабар қилади: илғор имомлар тақдирланди »


ХАЛҚИМИЗ БУНЁДКОРЛИК САЛОҲИЯТИНИНГ НАМОЙИШИ\nИстиқлол йилларида юртимиз бўйлаб барча соҳаларда амалга оширилаётган эзгу ислоҳотлар юртимиз ободлиги, халқимиз фаровонлигига хизмат қилмоқда.\nАйниқса, сўнги йилларда мамалакатимизда мустақилликнинг илк йилларида транспорт ва қурилиш саноатида бошланган улкан бунёдкорлик ишлари жадаллик билан давом эттирилиб, янги саноат корхоналари, таълим ва тиббиёт муассасалари, санъат ва спорт саройлари, йўл ва кўприклар, замонавий уй-жойлар барпо этилаётгани натижасида шаҳару қишлоқларимизнинг кўркига кўрк қўшилиб, аҳолимиз турмуш шароити кескин яхшиланиб бормоқда.\nАна шундай бунёдкорлик ишлари жорий йилда ҳам қизғин давом эттирилиб, барпо этилган иншоотлар Ватанимиз мустақиллигининг 25 йиллиги арафасида фойдаланишга топширилгани халқимиз учун энг улуғ, энг азиз байрамимизга муносиб туҳфа бўлди.\nЖорий йилнинг 25 август куни юқори тезликда ҳаракатланувчи “Афросиёб” поездининг навбатдаги “Тошкент — Бухоро” йўналишидаги илк қатнови амалга оширилди.\nЯқин-яқингача йўловчилар ушбу йўналиш бўйлаб 600 километрдан ортиқ масофага темир йўл орқали 7-8 соатда етиб боришган бўлса, эндиликда замонавий поездларда 3 соату 20 дақиқа вақт давомида ўз манзилига етиб олиш имкониятига эга бўлди.\n2015 йилнинг апрель ойида бошлаб юборилган “Самарқанд — Бухоро” йўналишидаги мавжуд линия йўлларини реконструкция қилиш, янги пўлат изларни ётқизиш ҳамда электрлаштириш ишлари натижасида узунлиги 259 километрдан иборат бўлган темир йўл қуриб битказилди.\nҚисқагина 16 ой муддат ичида қуриб битказилган ушбу лойиҳанинг умумий қиймати қарийб 400 миллион АҚШ долларини ташкил этди.\nЛойиҳа доирасида 16,2 миллион кубметр тупроқ ишлари, шунингдек, “Мароқанд-Навоий” участкасида 146 километрлик ер кўтариш ишлари бажарилди.\nМинг нафардан ортиқ ишчи, темирйўлчи ҳамда мутахассисларнинг қизғин меҳнати натижасида Навоийдан Бухорогача бўлган масофада мавжуд пўлат излар тўлиқ реконструкция қилиниб, ушбу йўналишда жами 222 та сунъий иншоот, шу жумладан, 1 та пиёдалар ўтиш йўлаги, 4 та йўл ўтказгич ҳамда 4 та кўприк қуриб битказилди. Шунингдек, ушбу ҳудудда поездларни электр қуввати билан таъминлаб берувчи 4 та электр тортиш станциялари тикланиб, энг замонавий техник жиҳозлар билан таъминланди.\nМагистралнинг икки томонига деярли 500 километрдан зиёд масофага металл тўсиқлар ўрнатилди. Мазкур қурилишга 220 яқин замонавий техника жалб этилди.\nКаттақўрғон шаҳрида эса бир йўла юз нафар йўловчига бугунги кун талаблари даражасида хизмат кўрсатиш имкониятига эга бўлган замонавий вокзал биноси қад ростлади.\nЛойиҳада кўзда тутилган режа бўйича Бухоро вокзали тубдан реконструкция қилиниб, эски вокзал ўрнида бир вақтнинг ўзида 300 нафардан зиёд йўловчига хизмат кўрсатишга мўлжалланган халқаро стандартларга мос муҳташам вокзал биноси қайта қад ростлади.\nМутахассисларнинг изоҳлашича, мазкур лойиҳанинг фойдаланишга топширилиши натижасида темир йўл участкасининг ўтказиш имконияти 36 фоизга ошиб, эксплуатация харажатлари яна шунчага камайди. Шунингдек, ушбу йўналишда 200 дан ортиқ янги иш ўринларини яратиш режалаштирилган.\nЖорий йил 27 август куни яна бир қувончли воқеа — “Ангрен — Поп” электрлаштирилган темир йўли орқали йўловчи поезди Тошкентдан Андижонга илк қатновини амалга оширди.\nПрезидентимиз Ислом Каримов 2013 йил 26 апрель куни халқ депутатлари Андижон вилояти Кенгашининг навбатдан ташқари сессиясида “Ангрен — Поп” йўналишида электрлаштирилган темир йўл қурилиши режалаштирилгани ва бу йўлнинг қурилиши 2016 йилда битказилиб, поездлар қатнови йўлга қўйилишини таъкидлаган эди.\nАна шу эзгу ният ва қатъий режа натижасида қисқа вақтда 123,1 километрлик “Ангрен — Поп” темир йўли ва унинг таркибида 19,2 километрлик Қамчиқ туннели ўз вақтида қуриб битказилди.\nЎзбекистон ва Хитой ҳамкорлигининг йирик лойиҳаси ижроси бўлган “Ангрен — Поп” электрлаштирилган темир йўли ҳамда Қамчиқ туннелининг расмий очилиш маросими 2016 йил 22 июнь куни бўлиб ўтди. Унда Ўзбекистон Республикаси Президенти Ислом Каримов ва Хитой Халқ Республикаси Раиси Си Цзиньпин иштирок этди.\nУшбу улкан стратегиква иқтисодий аҳамиятга эга бўлган лойиҳанинг амалга оширилиши натижасида мамлакатимизда яхлит, мустақил ва замонавий темир йўл тизими яратилиб, юртимизнинг коммуникация ва транспорт соҳасида эришган тараққиёти даражасини яққол кўрсатди.\nМазкур йўл нафақат Фарғона водийси вилоятларига поездда юк ва йўловчи ташиш имконини бериши билан аҳамиятли, балки, Хитой — Марказий Осиё — Европа янги халқаро транзит темир йўл коридорининг энг муҳим бўғини бўлиб хизмат қилиш билан бир қаторда, Ўзбекистоннинг чет давлатларга чиқиш ва экспорт имкониятини, юртимизнинг транзит ролини кенгайтириш борасидаги салоҳиятини кескин оширади.\nЮртимиз жамоли кундан кун очилиб, аҳолимиз ҳаёт даражаси кескин ошиши ҳамда шахсий даромадлари муттасил ошиб бораётгани натижасида автомобиллар сони тобора кўпайиб бормоқда. Шунга монанд тарзда юртимизда йўл-коммуникация тармоқлари ҳам узлуксиз тарзда ривожлантирилиб, янги йўллар қурилмоқда, мавжудлари қайта таъмирланиб, кенгайтирилмоқда. Бу жараён, айниқса, пойтахтимиз Тошкентда қизғин амалга оширилмоқда.\nЖорий йилда ҳам бу борадаги ишлар давом эттирилиб, бир неча лойиҳалар юртимиз мустақиллиги арафасида фойдаланишга топширилиб, аҳолимиз қувончига қувонч улашилди.\nХусусан, Нурафшон кўчаси Оқтепа майдонигача 4 километр узайтирилиб, Муқимий кўчасига уланди. Муқимий, Усмон Носир ва Шота Руставели кўчалари чорраҳасида янги замонавий кўприк қад ростлади. Ушбу чорраҳадан бошланган берк кўчанинг иккинчи томони эса Бобур кўчасига уланди. Натижада пойтахтимизда яна бир айланма йўл барпо этилди.\nЮртбошимиз ташаббуси билан бу ерда эни 19 метр, узунлиги қарийб 1 километрни ташкил этадиган замонавий кўприк бунёд этилди. Муқимий кўчасининг ҳар бир йўналиши эса беш тасмали қилиб кенгайтирилди.\nЯнги кўприкнинг ишга туширилиши билан нафақат ушбу чорраҳадаги тирбандлик бартараф этилди, балки бу қулайлик Бунёдкор, Чилонзор, Чўпонота, Қушбеги, Бобур кўчаларидаги қатновга ҳам ўзининг ижобий таъсирини кўрсатади.\nШунингдек, кўприкнинг ёнида пиёдалар учун қарийб 90 метрлик битта, Оқтепа майдонида 48 ҳамда 60 метрлик иккита ер усти ўтиш йўлаги барпо этилди.\nБу борадаги бунёдкорлик ишлари Тараққиёт кўчасида ҳам амалга оширилди. Унинг Паҳлавон Маҳмуд ва Мирзо Улуғбек кўчалари билан туташган жойидан Оҳангарон кўчасигача бўлган масофага Тошкент механика заводи ҳудуди орқали 3 километр янги йўл қурилди ҳамда Тараққиёт кўчаси ва Кичик ҳалқа йўли чорраҳасидаги кўприк реконструкция қилинди.\nБу каби Ватанимиз ободлиги, халқимиз ҳаёт даражасининг янада ошишига хизмат қилувчи бунёдкорлик ва ободончилик ишларининг адоғи йўқ.\nБуларнинг барчаси Президентимиз Ислом Каримов раҳнамолигида қисқа фурсат ичида амалга оширилган оқилона сиёсат ҳамда халқимиз бунёдкорлик салоҳиятининг ёрқин намойишидир.